open-index/open-wikipedia-markdown huggingface dataset:
西多士

**西多士**（，，全名叫**法蘭西多士**，臺灣叫**法國吐司**，簡稱**西多**）係一種源自歐洲嘅麪包食品，到家已經喺美洲同埋亞洲都好普遍。製法係將蛋、奶，或者再加入果汁同埋調味料打成漿液，將麪包浸入漿液之後，再撈起放入油裏面，煎或者炸到金黃色製成。食嘅時候通常會喺表面加上牛油、糖漿、忌廉、糖、果醬、香草甚至生果。製作方法同埋食嘅時候加嘅配料，唔同地區都會唔同。

## 起源
西多士嘅起源，可追溯至羅馬帝國時期。喺歐洲流傳期間，曾經有過唔同嘅名，但最後以（英語：Fretoast）最為普及，被翻譯成中文「法蘭西多士」。

西多士嘅出現相信同早年嘅人唔想嘥嘢食有關，於是就將食剩而變到唔新鮮嘅麪包，加入雞蛋煎至金黃色後竟然變得美味，就噉產生咗呢種食物。其後西多士更加入唔同嘅調味料同埋水果，令到西多士成為可口嘅食物。後來唔單止喺歐洲普及，更加傳入北美洲同埋亞洲，成為一種普及食品。

## 各地嘅西多士
### 歐美
西多士係北美洲同埋歐洲部份地區常見嘅早餐食物，主要作為早餐或者下午茶嘅茶點。西多士亦都可以加上雪糕而成為一道甜品。歐洲同埋美國嘅西多士做法相似，歐洲常見嘅西多士主要使用法國麪包製作。當麪包浸入蛋汁之後，就會放入煎鍋用油輕煎，令到麪包兩面呈現淡淡嘅金黃色。食用之前可以塗上糖漿或者果醬，亦可喺表面撒一啲肉桂粉。西多士亦可以配上水果一齊食，喺表面塗抹鮮忌廉之後，再加上士多啤梨、藍啤梨或者車厘子之類嘅水果，都係歐美地區常見嘅食用方法。

### 臺灣
臺灣稱為法式吐司，主要使用吐司麪包或厚片吐司製作。一般將吐司雙面沾上蛋汁後，用平底鍋輕煎兩面至金黃色。如果使用厚片吐司，通常會切成塊狀裹上蛋汁之後油炸，令到吐司內酥鬆外香脆，然後切成方塊狀上檯。上檯之後會淋上煉乳、蜂蜜。如果搭配水果就係「法式水果吐司」。受到美式文化影響，亦有將幾片薄片法式吐司疊起（或夾餡），灑上糖粉，好似美式鬆餅咁去品嚐。

### 香港
西多士傳入香港成之後，揉合咗中西方嘅飲食文化，轉變成另種特色茶點，成為港式茶餐廳最受歡迎嘅早餐同埋下午茶小食。同傳統歐美西多士嘅大分別，係麪包唔係輕煎而係用油炸到金黃香脆。最常見喺用一塊西多士上檯，有啲茶餐廳會用兩塊西多士中間夾花生醬，有啲會加上芝士、火腿同埋香蕉。上檯之後，搽喺西多士表面最常見嘅配料係牛油、糖漿同埋煉奶，部分會提供花生醬、果醬、朱古力醬或者咖央（一種由東南亞 / 南洋傳來的醬），無一定嘅標準。

## 健康飲食
西多士係香港人至愛嘅茶餐廳小食，但係由於麪包吸油同埋經過煎炸，係高脂肪同埋高熱量嘅嘢食，再加上喺西多士上面搽嘅牛油、淋嘅糖漿同埋煉奶、花生醬之類，熱量就更加高，並唔係健康嘅食物，所以唔適宜經常食用。

## 無聊嘢
2003年3月，由於法國反對美國入侵伊拉克，美法關係惡化，美國國會唔妥法國，喺國會山莊裏面嘅餐廳，餐牌裏面同法國有關嘅食物，一度啲名改晒。其中「法式多士」（英文：French toast）改做「自由多士」（英文；Freedom toast），直至嗰年九月先改返原名。

## 相關節目
香港ViuTV嘅飲食娛樂資訊節目《今晚趁熱食》，喺第6集「美味攻略」嘅環節，介紹過西多士金黃脆秘技，方法係用鴨蛋取代雞蛋，再加入椰漿、肉桂粉同埋鮮橙汁打成漿，用麪包醮透之後油炸，製作成嘅西多士色澤會更金黃、口感更香脆。

## 註

## 參考

## 睇埋
* 多士
雷亮家族

九巴創辦人之一雷亮之後人。

## 家族成員
* 雷亮先生 - 九巴創辦人
** 雷普照先生
*** 雷怡暉女士
*** 雷永晃先生

## 相關文章
*雷生春 - 雷亮物業，後人捐作歷史保護建築。
亞洲太平洋經濟合作組織

**亞洲太平洋經濟合作組織**（簡稱：**亞太經合組織**，，簡寫為）係一個促進亞太地區經濟成長、合作、貿易、投資嘅組織。組織喺1989年成立，而家有21位成員，總部就設喺星嘉坡。佢哋每一年都會召開一次「經濟領袖會議」（）。嗰個會議會討論由「部長級會議」（一個喺經濟領袖會議召開前幾日嘅會議）同埋「企業顧問委員會」提出嘅戰略建議，之後就會通過「經濟領袖宣言」公佈達成嘅正式政策。

## 成員

## 出面網頁
* 
*
霍英東

**霍英東**（原名**霍官泰**，，），係香港企業家、傳統左派政治人（1993年到2006年做過全國政協副主席），香港出世，亦係香港立法會體育、演藝、文化及出版界功能界別議員霍震霆嘅爸爸、霍啟剛嘅爺爺。

## 屋企
霍英東祖籍廣東番禺，鄉下響練溪村。屋企做艇家生意。佢1923年響香港出世，7歲死老頭同埋兩個阿哥。之後入皇仁書院。無耐香港畀日本打到來，所以無得讀。佢之後接手家族生意。

## 事業
佢最出名係響1950年韓戰期間，中華人民共和國受聯合國禁運令之下，走私物資入中國大陸。之後，霍英東喺香港投資地產事業，旗下嘅立信置業喺港九各地都有地盤，同時佢更加推出樓花制度、分期付款、印樓書呢啲策略，後來香港個個地產商都效法佢，1965年，霍氏更加牽頭成立香港地產建設商會，兼且做埋第一任會長。

除咗地產生意，霍英東亦都有投資賭場生意。1961年，何鴻燊、霍英東、葉漢同埋葉德利四個組成澳門旅遊娛樂公司去投標澳門嘅賭牌，最後澳娛以小小差價贏咗傅蔭釗嘅泰興公司。據講霍英東最初唔多想掂呢瓣生意，認為呢行賺嘅係陰騭錢，後來佢同何鴻燊講掂數，話要將喺賭業賺返嚟嘅錢投資返落澳門度同做善事，直到2002年，何鴻燊想將澳娛上市，霍氏認為上市嘅舉動違反當年協議，就將全部澳娛股權用嚟成立慈善基金會。

### 體育運動
佢係一位體育運動發燒友，特別鍾意足球，早年組織有「榮小足球隊」同埋「卓然隊」，重親自落場喺灣仔修頓球場同其他小型球隊比賽。之後重成立東昇足球隊加入香港甲組足球聯賽，亦都曾經長時間擔任香港親中派足球會愉園體育會會長一職。1970年，佢出任香港足球總會會長，成為首位香港足總唐人會長。而佢亦都鍾意羽毛球、網球同埋象棋，贏過兩屆全港網球雙打冠軍，亦係香港象棋總會嘅榮譽會長。

1958年8月19號，中華人民共和國鑑於好多國際體育組織都當中華民國係代表中國嘅合法政府，同國際奧委會斷絕關係，同時北京方面亦極力反對國際上將臺灣當係獨立國家，繼而响其他國際單項體育組織冇晒會員席位。隨住中華人民共和國同埋其他西方國家嘅外交關係恢復正常化，佢喺1970年代游說中國大陸重返國際體育大家庭，其後中華人民共和國取代中華民國，並以中國嘅名義攞到會員席位，並且協助中國大陸重返國際體壇，1974年7月14號，喺佢嘅推動之下，中華人民共和國正式加入亞洲足球協會。

1970年代中期開始，香港球賽已經慢慢呈現衰落嘅跡象，而1986年足總要求嘅「全華班」政策，更加直接令到香港足球沒落，喺未有落實全華班嘅1985年，港甲全季總入場有257,022人次，而1986年就急跌到67,341人次。有班主重索性解散球隊，唔再投資足球界，而當時嘅足總會長霍英東被認為要負起最大責任，更加有人認為呢個政策係為左派球會度身訂造，目的就係要打擊一啲當時依靠外援嘅非左派球會。

### 政治
官至中華人民共和國全國政協副主席，係首位香港人擠身中國國家領導人級別，叫做「愛國商人」。官方新華通訊社形容霍英東係「中國共產黨的親密朋友」；而香港特別行政區行政長官曾蔭權稱讚霍英東佢係「模範港人」。霍英東嘅後人都好出名，所以身後嘅霍英東就叫做**霍老**。

## 個人榮譽
### 名（榮）譽博士
* 中山大學名譽博士（1987年2月7號）
*  春田大學榮譽博士（1994年）
* 香港大學名譽社會科學博士（1995年）
* 香港中文大學榮譽法學博士（2006年，追授）

### 獎
* 國際奧林匹克委員會 奧林匹克銀質勳章（1995年）
* 國際足球協會 傑出貢獻榮譽獎章（1998年）

### 勳銜
* 大紫荊勳章（1997年）

## 命名建築
*青衣島上面有霍英東樓，係香港專業教育學院青衣分校嘅宿舍，但係已經喺2013年拆咗。
*澳門嘅鏡湖醫院有一幢霍英東專科醫療大樓。

## 睇埋
* 霍英東家族
* 霍英東紀念館
* 霍英東鶴年堂中醫城

## 攷

## 出面網頁
*霍英東基金會
*南沙資訊科技園
*霍英東教育基金會
*霍英東簡介─香港中華總商會／中國網／中國第一網／新華網／山賊休閒網（內容經大公報刊登123）
*霍英東病逝新聞專輯─orisun.com

類:全國政協香港委員

類:香港中文大學榮譽博士

類:感動中國年度人物
馬來長吻鱷

**馬來長吻鱷**，又叫**馬來鱷**同埋**馬來假食魚鱷**，係東南亞最瀕危嘅一種鱷魚。

## 瀕危等級
馬來長吻鱷加入 CITES 附錄1，唔可以作商業買賣；1996年 IUCN 紅皮書目錄數據唔夠，2011年定為易危物種。

## 形態特點
形似恆河鱷，但馬來長吻鱷個頭會逐漸向口鼻收窄，而且冇食魚鱷雄性嘴尾尾嘅個球狀突起。身體為橄欖綠色，背脊有模糊嘅黑色橫條紋；腳強而有力，有助於游水，雙眼就有黃啡色嘅虹膜，呢點喺鱷魚中相當少見。

## 分布
分布喺泰國北部、馬來西亞、印度尼西亞。有報導話，喺 Sulawesi 同越南亦有馬來鱷喺度，但係未經進一步證實嘅。同灣鱷一樣，佢哋相信試過響嶺南一帶，主要係內陸河度，生活咗相當長嘅時間，啲古文係有過記載嘅。

雖然佢嘅殘骸骨頭曾經喺珠江河口一帶畀人發現，但喺香港搵到嘅相似骨骼碎片，但係啲專家研究唔能夠好確實咁話係馬來鱷嘅。

## 生物學

馬來鱷主要棲息喺森林泥炭沼澤地。馬來鱷具細長而窄嘅嘴，適合捕魚，但係分析佢哋胃裏面嘅嘢，發現牠佢哋食得好雜，唔會凈係食一種魚。馬來鱷嘅胃裏面發現有食蟹猴、小鼷鹿、野豬、狗、雀仔、水巨蜥、蛇、蝦等，仲有石子同露兜樹嘅樹葉，有兩個 cases 重發現有好多寄生線蟲。

## 繁殖
鱷魚乸生到 2.5 - 3 米長嗰時就係「性成熟」，每年旱季 6 - 8 月就係築巢嘅時間。一般鱷魚巢都係起係大樹低嘅「泥炭丘」之上，泥炭丘係由死咗嘅植物咁嘅有機物沉積響樹根而形成，用葉、樹枝、碎木嚟築巢嘅，巢嘅形狀似個「小丘」，同其他鱷魚唔同，馬來長吻鱷唔會用用雜草。鱷魚巢直徑有 1.2 - 1.4 米，高約 0.6 米。蛋生喺蛋窩裏面，每窩有 15 - 60 隻蛋，蛋比較大。

## 分類
對於馬來鱷嘅系統同分類，專家睇法唔一致。根據形態學嘅證據，傳統方法將馬來鱷歸類為真鱷科或者亞科。

## 種群動態及保護

馬來鱷對生境嘅要求幾特別，要有特定嘅漂浮植物叢同成蔭嘅水邊棲息地，一段時間嘅森林伐木、修築水壩、開闢新水道、非法捕獵，已經使佢嘅棲息地方大量咁消失。

香港濕地公園現時飼養咗四條馬來鱷。佢哋都住響公園展覽館裏面嘅「濕地世界」。

## 資料來源
* 《香港生態情報》
* 《中國重點保護野生動物研究叢書：揚子鱷研究》
* 《兩生爬行類圖鑑》

## 參閱
* 鱷魚
* 香港濕地公園

## 攷
象

**象**係目前世界上最大型嘅陸上哺乳動物，屬於長鼻目（Proboscidea）象科（Elephantidae），現存兩屬三種，包括非洲象屬同亞洲象屬，另外重有絕咗種嘅古菱齒象屬。非洲象有兩種：普通非洲象（又叫熱帶草原象或者灌木象）同非洲森林象，亞洲象可細分成 4 種：印度象、錫蘭象、蘇門答臘象、馬來西亞象。兩者廣泛分布喺非洲撒哈拉沙漠以南、南亞、東南亞甚至中國南部邊境嘅熱帶同埋亞熱帶地區。象因為咁大隻，所以叫**大象**，加上睇來笨重，又俾人叫做**大笨象**。

象嘅懷孕期係 20 - 24 個月，係眾哺乳動物之首。啱啱出世嘅象 BB 就有 100 千克重，要到 8 - 14 歲先至性成熟。據報導1974年喺安哥拉獵殺咗最大嘅象有 13.5 噸重。

象皮厚，冇乜毛，鼻同上唇黐埋，變成一條好似鞭一樣、圓筒狀長鼻，上頜有兩隻又長又大嘅門牙，就係所謂嘅「象牙」，口裏面一般每邊有三隻前磨牙同三隻後磨牙，攞嚟食高纖維嘅嘢食，樹葉、草等等，磨牙唔係一次過生晒出嚟，而家嘅磨牙磨爛之後，新嘅磨牙就生出嚟，所以如果最後一隻（第六隻）磨牙大約喺 60 歲磨左右爛之後，老象可能會因為營養不良而死，如果餵佢食磨爛咗嘅食物，可能可以繼續生存倒。

## 品種
亞洲象又叫印度象，分佈喺南亞同東南亞，鼻尖有一個手指狀嘅突起，雌象冇象牙，即使係雄象亦有一半冇象牙或者象牙好細，耳仔比較細、圓，前腳有 5 隻腳趾，後腳有 4 隻腳趾，共有 19 對肋骨（其中蘇門答臘亞種有 20 對，但比非洲象少一對），頭骨有兩個突起，背脊拱起。性情温和，比較容易馴服。過往可再分 4 個亞種：印度象、錫蘭象、馬來西亞象、蘇門答臘象。

非洲象有兩種，最常見嘅係普通非洲象，係現存世界上最大嘅陸地動物，耳仔大；下面嘅部份尖，不論公乸都有長而彎嘅象牙，前腳有 4 隻腳趾，後腳有 3 隻腳趾（腳趾數目比亞洲象少一隻），共有 21 對肋骨，背脊平，身長 6 - 7.3 米，身高 3-4 米，重達 10 噸。性較兇猛，尤其係孤獨嘅雄象更為兇猛，唔易馴服。

另一種非洲象係瀕臨絕種嘅森林象，體型細，一般唔超過 2.5 米高，耳仔圓，下頜骨長而窄，前腳有 5 隻腳趾，後腳有 4 隻腳趾，同亞洲象一樣，象牙細而直，質地好硬。根據最近嘅基因分析證實佢同普通非洲象唔係同一種。

此外重有幾個亞種，馬來西亞有一種亞洲象亞種——婆羅洲侏儒象，體型更細。納米比亞有一種非洲象亞種——沙漠象，腳板底嘅肉墊較大，更適應缺水嘅生活，非常知道節約用水，而且識響沙漠搵水源。

響古時重有體形更大嘅長毛象——長毛象，家下已經絕種，不過響北方西伯利亞嘅凍土地帶，有猛獁象嘅屍體出土。

## 習性
象由於少毛，容易生皮膚病，所以要成日沖涼或沖泥槳浴，象皮厚，有皺紋，有啲皺紋路成十幾厘米深，皮膚淺灰色，由於洗泥浴有時看落似泥土嘅紅啡色，啡色嘅眼，有長嘅眼媚毛，有一種罕見嘅白化象，白象眼一般係藍色。

象嘅耳仔好大，有豐富嘅血管以便散熱，條尾唔長，頂端有毛刷。

象係食草動物，一日要用16個鐘嚟揾食，佢哋嘅消化系統效率唔高，只有4成食物可以被吸收，一隻成年象一日雖然可以吃到30到60千克食物，但當中有6成會痾返出去。

象在正常時每日要行3到6千米去揾食，但奔跑速度可以去到時速36千米。

## 用途
亞洲象響南亞國家經常被馴服用來役使，響交通唔方便嘅森林地帶搬運木材等。非洲象其實都可以馴養，只係無亞洲象咁「機智靈敏」。

古代亦訓練作為戰象，馬其頓嘅亞歷山大大帝攻打印度就係俾佢哋從未見過嘅戰象擊敗。後來迦太基嘅漢尼拔將軍越過阿爾卑斯山攻打羅馬時亦用戰象。漢尼拔將軍所用嘅象可能係家下已經滅絕嘅北非種象。

## 象牙
由於象牙可以製造珍貴嘅工藝品，象經常遭到偷獵者嘅襲擊，作為大型動物，佢哋嘅生育周期較長，因此非常容易滅絕。目前各國為保護象已經禁止象牙交易。中國法律亦已經規定禁止象牙交易同繼續生產象牙製品。

## 象同歷史文化

象喺古代中國多數係南方鄰國進貢嘅禮品，皇家多馴養象嚟喺典禮時顯示威儀。

喺泰國，大象係國家象徵。泰國好多府嘅府徵都有象嘅圖案。相傳白象古時泰北嘅蘭納泰王朝帶嚟好運，自此成為泰國嘅國寶。泰國皇室勳章最高級嘅係皇家白象勳章。因為2006年從2月到7月大象數目增長三倍，而泰國用象來做的士。

喺香港，雖然重未發現過大象化石，但學者估計響幾千年前，后海灣沼澤森林同吐露港一帶附近曾經出現過大象。

以前荔園動物園亦曾經養過象，但喺1989年2月染急性肺炎而俾人整死咗。屍體其後被運往將軍澳垃圾堆填區。而1975年時，據講泰國一個馬戲團曾來港表演，但反應唔理想，於是將9隻大象寄居荔園，重要籌錢將嗰班大象送返泰國。

關於香港養大象嘅記錄，請睇荔園動物園。

## 參考

## 相關文章
* 婆羅洲侏儒象
* 荔園動物園

## 出面網頁

* 關於象的資料（英文）
TTC

**多倫多公車局**（，簡稱 **TTC**，直譯 ｢多倫多公共交通常務委員會｣；，簡稱 **CTT**），普通話又叫**多倫多交通局**，官方跟英文叫 **TTC**，係加拿大安大略省多倫多市負責公共交通嘅政府機構，服務包括巴士、街車同地下鐵。1921年成立，原稱 （多倫多運輸常務委員會）。2021年 嘅總載客量達 386,443,400 人次，每日 1,397,800 人次。

粵語會講 ｢搭 TTC｣，指乘搭任何 TTC 提供嘅交通工具。目前係劃一收費，即係無論搭幾遠，喺適用嘅轉車限制之下（規舉有兩套，邊套適用係睇你點畀錢），淨係畀一次錢，畀嘅錢亦係一樣。

TTC 請咗超過12,000名員工，營運北美洲第三最繁忙嘅市區公共交通運輸系統，排喺第一位嘅紐約市同第二位嘅墨西哥城之後。截至2022年TTC總共有4條地下鐵綫，合共75個站。巴士同街車行走149條地面路線。

喺1927至1961年間，多倫多嘅渡輪服務亦係由 TTC 提供。

## 服務網
### 巴士

TTC 嘅大部分嘅巴士都係統一收費，不過部分 TTC 巴士線會駛入萬錦市，搭呢啲車嘅時候約克區同多倫多市嘅車錢通常要分開畀，因為 TTC 只係同約克區公車局代收約克區嘅部份。巴士喺大街通常有24小時服務，但係夜晚可能要等要成個鐘先一班車。

TTC 用嘅全部都係單層巴士；大線如果預多人搭，會用掛接巴士。

### 街車

TTC 嘅輕鐵全部都係統一收費。因為約定俗成，舊綫全部統一叫街車（；新起嘅艾靈頓跨城輕鐵綫同芬治西輕鐵綫將會納入地下鐵系統），但係其實一直都係有叫輕鐵（LRT）；最初引入而今用緊嘅低地台車卡亦都係寫明佢係輕鐵車卡（LRV）。

喺粵語，士嘉堡區嘅3號線有時會被稱為士嘉堡輕鐵，但係佢其實係高架重鐵，係地鐵網嘅一部分，但係因為軌距唔同，所以唔能夠由2號綫直通去3號綫。

### 地下鐵

TTC 嘅地下鐵亦都係統一收費。1號線喺西面一段（舊稱 University Line）會開入約克區嘅旺市，但係同巴士唔同，跨區搭地鐵係唔使畀兩程錢。地下鐵並唔係24小時服務。個別路段亦都會不定期喺服務時間關閉維修，喺服務時間關閉維修會提供接駁巴士服務。

### 復康專車

除咗普通嘅巴士同鐵路服務之外，TTC 亦都提供一系列嘅服務畀傷殘人士，包括 ｢復康專車｣（）、社區巴士（） 同一種叫 （FOS）嘅混合服務形式，頭兩種有啲車判咗畀私人公司運作。

 係一種類似的士嘅服務，用之前要預先訂位。1975年開始有。

社區巴士喺1990年10月15號開始。同普通巴士唔同，社區巴士行得非常之疏，例如60分種先有一架，甚至更疏都有。喺2022年，社區巴士總共5條綫，分別係
* 400號 
* 402號 
* 403號 
* 404號 
* 405號 

FOS 喺2019年3月18號開始提供，其實即係冇得成程有專車接送，而係部分車程甚至成程都係搭普通巴士、街車或者地鐵。呢種服務形式被指係為咗慳錢，可以令個殘障人士好攰，車程用嘅時間亦可以長過專車服務好多。

## 路綫號碼
多倫多公車局自2000年代初開始，原則上唔同服務都統一用同一套號碼，即係無論係巴士、地鐵定街車，都唔應該會撞號碼；因為唔會撞號碼，喺地下鐵系統出事或者要維修，要用接駁巴士嗰陣，就可以架巴士直接寫地鐵嘅路綫號碼，都唔會令人覺得混亂。

因為2020年代初會有幾條新嘅地下鐵或者輕鐵綫會開，所以本來用開細號碼嘅巴士綫變咗要轉號碼；例如，喺2021年，原本嘅5號綫就轉咗個新號碼，新號碼係13，因為唔可以撞號碼，但係原本用開嘅5號會變成艾靈頓跨城輕鐵綫嘅編號。

## 轉車
多倫多公車局目前用緊兩種唔同嘅轉車制，視乎你係畀現錢定用  畀錢（包括用  卡、信用卡、提款卡或者手機畀錢）：

 用嘅係兩小時內無限次轉車制，由第一次拍卡開始計，假定冇拍錯卡，兩個鐘頭之內轉幾次車都得，唔會理行車方向。

不過畀現錢嘅乘客仍然要用一套非常難明嘅舊制。喺舊制之下，乘客要喺畀錢嘅地方攞轉車證，行程之內，向，，喺轉車，可以用轉車證免費轉車。喺 TTC 喺網站寫明邊度可以轉車之前，其實舊制條款好多字睇都冇定義過，司機變相可以隨便要乘客畀兩次錢。

## 出面網頁

*多倫多公車局官方網站
*｢多倫多公共交通｣（鐵路迷同巴士迷記錄嘅多倫多公共交通新聞同歷史）

## 註

## 參考
苗大衛

**苗大衛**（****，），又譯作**苗大偉**，佢係加拿大多倫多市嘅前任市長。

苗喺美國出世，八歲嗰陣時跟佢做律師嘅阿媽移居到加拿大，佢響多倫多大學法律系同埋美國哈佛大學經濟系畢業。苗係新民主黨人，亦都係加拿大著名嘅左派社會運動參與者。

喺2003年11月10號，苗以44%嘅得票率打敗對手莊德利（）當選多倫多市市長。佢再喺2006年11月13號，以57%嘅得票率打敗對手曾碧斐（）成功連任多4年。

## 出面網頁
*市長苗大衛簡介（英文）
士古來

**士古來**（Skudai）係柔佛州一個市鎮，喺新山縣新山市政理事會（Majlis Perbandaran Johor Bahru Tengah）嘅轄區之間。士古來分別同古來、士乃同埋新山相隔8、4同埋16公里。

新山市政理事會嘅總部同埋柔佛州分行嘅馬來西亞工藝大學（Universiti Teknologi Malaysia）就係喺士古來。士古來嘅購物廣場有大學城嘅吉之島（Jusco Taman Universiti），喺士古來街嘅八星購物中心（Skudai Parade）同埋士古來分行嘅一間大人超霸市場（Giant Hypermarket）。

## 住宅區
* 碧華園（Taman Skudai Indah）
* 大學城（Taman Universiti）
* 麗寧園（Taman Mutiara Rini）
* 德沙士古來花園（Taman Desa Skudai）
* 蒲來花園（Taman Pulai）
* 公主花園（Taman Sri Putri）
* 東方花園（Taman Skudai Baru）
* 金山園（Taman Impian Emas）
* 武吉英達園地（Taman Bukit Indah）
* 馬星花園（Tmn Sri Skudai）
* 皇后花園（Taman Ungku Tun Aminah）

## 攷

## 出面網頁

* 新山市政理事會嘅官方網站 (Majlis Perbandaran Johor Bahru Tengah)
* 八星购物中心嘅圖
荔園動物園

**荔園動物園**係喺荔園遊樂場隔籬，面積約10萬平方呎嘅動物園（大約相等於整個荔園嘅7分之1）。佢喺1951年開業，係當時香港第一間私營動物園。佢同香港動植物公園、香港海洋公園成為當時香港3個主要嘅動物園。

## 養過啲乜
曾經養過好多唔同種類嘅野生動物，分別有熊狸（Binturong，當年荔園譯錯做「熊貓」，係一隻灰黑色嘅靈貓科動物，重係已經盲咗）、箭豬，馬騮、山羊（介紹牌寫係「德國羊」）、梅花鹿、袋鼠(1961年)﹑老虎（係印度虎，1990年代初病逝）、棕熊（80年代）、揚子鱷（叫「亞細」，1952年來港）、水鳥、獅子（分別叫「力奇」同「美美」，1975年1月來港）、黑豹（園內有2隻，其中一隻叫「亞威」，1976年6月來港，直到1993年3月病逝）、禿鷲、孔雀（禿鷲死晒後先至引入）、美洲獅（其中一隻係獅乸「咪咪」，同埋另一隻雄獅於1981年從日本運港）、後期運嚟嘅雙峰駱駝（1980年代尾）同埋長頸鹿（1992年來港，當時重足足花咗30幾萬銀買返嚟）。

## 鎮園之寶

最令人難忘嘅，莫過於鎮園之寶：大象天奴，佢喺1958年跟沈常福馬戲團由緬甸來港表演，之後再運到荔園長住。於1989年2月3號因為患急性肺炎而被人道毀滅。呢點已成為1950年代至1970年代香港人嘅重要嘅集體回憶之一。

## 園內發生過嘅事
另外，動物園過往亦有多個大型展覽，包括1963年嘅「金獅猴」(但報章可能寫錯，有可能係「金獅狨」)，最大嘅灣鱷（叫「好叻」，1989年6月從泰國引入）、西伯利亞虎（分別叫「阿堅」同「瑪利亞」，1990年12月從東德經荷蘭抵達香港）同埋來自泰國嘅兩頭大象（分別喺「蓮寶」同「奧安」，兩次由泰國運到香港展出：1990年同1991年2月）。荔園動物園亦曾發生過動物逃脫事件，先後有走甩老虎（1974年12月）同埋美洲獅（1989年11月）。

## 結業

由於喺1977年起受到海洋公園競爭，令入場人數下跌。荔園動物園首先喺1993年7月31日閂門大吉，其後超過100隻動物送咗去深圳市野生動物園，一些較老嘅動物就被人道毀滅。至此香港市民再無機會喺香港見到老虎獅子大象啦。

2004年，曾經有人建議響大嶼山起一個更大型嘅動物園，但最後因種種問題擱置。

## 資料來源
* 吳昊，張建浩，《香港老花鏡：生活舊貌》，皇冠出版社，ISBN 962-451-423-2
*《我這一輩子》
* 鄭心墀，《趣談今昔香港》萬里機構．萬里書店，ISBN 962-14-1750-3
* 梁廣福，《歲月無聲消逝——香港世紀末照相簿》，明窗出版社有限公司，ISBN 962-973-303-X
* 《眾樂與獨樂—香港大眾娛樂的轉變》，康文署出版，ISBN 962-7213-60-8
*[荔園 (1949年 - 1997年3月31日) http://www.youtube.com/watch?v=mLvVmy1apjg]
漢語族

**漢語族**（；）係喺中國流行嘅多種互有關聯嘅語言嘅總稱；所包含嘅語言種類問題，喺語言學界有好多爭議。依家嚟講有兩個唔同嘅觀點：一個認為漢語族只有漢語一種語言；另一個認為漢語族包含官話、閩語、粵語、吳語、贛語、湘語、晉語、客家話等八種語言。中國嘅學家多數都支持前者，而喺中國以外嘅地區有唔少學家支持後者。支持後一個觀點嘅人認為漢語唔算係一種單一嘅語言，而係一組互相關聯嘅唔同語言；而支持前一個觀點嘅人則將閩語、粵語、客語、吳語、官話、晉語、贛語、湘語等列為漢語方言。

## 統計同地理數據
**漢語族統計**語種數量、人口、分佈地域

類:漢藏語系
檯

，簡寫做**枱**，傢俬一種。由一個平面及支架組成，用來放物件用。檯通常同櫈一齊出現。另外，枱可以有櫃桶或者冇櫃桶。有櫃桶嗰啲檯，通常有專門用途，例如用來讀書，就叫做寫字枱或者書檯。再加多塊鏡就叫做梳裝檯。用來整金工、木工嘅就叫做木工枱或者工作枱。食嘢用嘅，就叫餐檯。

## 註

## 參考

## 睇埋
*桌遊
水浸

**水浸**，或者叫做**水浸街**、普通話叫**內澇**，係指城市裏便由於雨水唔能夠好快咁通過排水系統排晒造成嘅積水災害。

## 點解會發生
* 水域被攞嚟起嘢
** 城市建設侵霸咗河流、護城河、湖泊等水域，加埋市區面積擴大，導致城市坑渠大量嘅雨水湧向剩低啲水域，積水唔能夠及時排走，仲可能倒灌翻地面，造成水浸。
* 排水系統唔完善
** 有啲城市嘅排水系統比較落後，抑或維修不善，導致水浸。
* 城市地面硬化
** 城市化過程中，大面積嘅地面臘青或水泥冚住，導致雨水滲唔落去，唔單止增加排水系統同自然水域嘅排水負擔，仲導致地下水水位唔夠高。有時由於硬底化，即使郊區雨量多過市區，發生水浸嘅都仍然係市區。
* 管理缺失
** 政府部門注重「形象工程」而唔理冚喺地底嘅排水系統，導致水浸問題解決唔到。

## 案例
* 廣東話童謠有句「落大雨，水浸街……」，反映出廣州城自古就有水浸嘅問題。
* 2008年6月12-13號，深圳6·13特大暴雨導致深圳市區大面積水浸，水浸點有1000幾個咁多，死咗6個人。
* 2010年5月7號，廣州市落罕見暴雨，幾乎全城浸晒，死咗6個人，浸壞咗成1.8萬架車。跟住好快，9日、14號嘅暴雨又接踵而至，造成唔同程度水浸。呢次水浸後，中國中央政府先注意到城市水浸問題嘅有幾嚴重。
* 2012年7月21號，北京市落咗場特大暴雨，死咗79人，經濟損失116.4億人民幣。

## 危害
* 塞車：水浸導致有啲地區路面浸咗，汽車困喺裏面。
* 汽車報廢：汽車如果俾水浸過車頂，維修費可能仲高過買新車，保險公司亦都要賠好多錢畀車主。另外，車輛喺水浸時千祈唔好撻車，唔係嘅話可能導致發動機直接報廢，兼且喺咁嘅情況下就算買咗涉水險，亦隨時冇得賠。
* 人員傷亡：水浸嚴重時，被困人員有浸死嘅危險。
* 經濟損失

## 治理
* 青島：青島被中國網民視為國內「唯一唔會俾水浸嘅城市」，佢嘅排水系統由德國人設計。地下排水設施主要有兩種形式：地下係管道同暗渠，地面係明渠。排水系統一共起咗12個，相互獨立又連埋一齊。暗渠總長度為5464米，全部埋喺地下2米，直徑最粗半米，細嘅好似手腕咁粗；管道就係用燒製的陶瓷管，每截2米左右，帶螺絲口。管道接口麻紗外面臘青封口，一般多數係一米半到2米長嘅短管，方便檢修。明渠同暗渠，每隔50米就修挖隧道，用雨篦分流，阻住雨水沖落嚟嘅泥沙。
* 香港：1980年前，香港耐唔耐就有因颱風引發嘅水浸造成人員傷亡嘅事件發生。1994年起，香港開始確定全港嘅積水點，並推進排水系統嘅設計同建設。到2010年，清除咗嚴重水浸黑點，排水幹渠系統能抵禦200年一遇嘅暴雨。
* 廣州：2010年5月嘅特大暴雨暴露出廣州排水仲用緊前蘇聯模式嘅問題，此後廣州市政府開始重視水患治理，市水務局話會起二級雨水強排系統，結束雨水重力自排歷史。2013年，廣州準備起東濠涌深隧嚟解決排水問題，但爭議好大。

## 參考

## 睇埋
* 洪水
* 坑渠
* 流體力學
乾旱

**乾旱**，又叫做**旱災**，係一段時間都唔夠水去畀人或者其他生物用。乾旱通常雨水比平時少，但亦都可能係水井或者湖存水減少咗。雖然道道地方平時水量都唔同，但係旱災係會響世界唔同地區隔一段時間就會出現。

因為水係所有生物所必要，所以旱災會令到生物缺水而死，而植物同農作物無水都生唔到，亦都會令到唔少人同動物會餓死。乾旱帶來餓荒，所以人就將佢睇成係災。
東北亞

**東北亞**（粵拼：dung¹ bak¹ ngaa³）即係亞洲東北部，泛指朝鮮、韓國、日本等地。有時亦都包括俄羅斯西伯利亞。
英國曲架

**英國曲架**（**English Cocker Spaniel**）係曲架狗嘅一種。

## 起源
英國曲架祖先喺西班牙嘅獵鳥犬。大約10世紀初，由西班牙帶到英國，變成英國種。至今係英國，( 前）英聯邦地區受歡迎嘅狗種之一。

## 外貌特徵
* 身高：公：38-43 厘米；乸：38-41 厘米。
* 體重：公：13-15千克；乸：12-15 千克。
* 頭：頭頂圓，頰部唔闊。下頜呈方形，又短而又平，上唇蓋住下唇，牙又粗又大，好似較剪咁咬合；鼻個窿開張，鼻尖色黑。
* 耳仔：耳根位置低；耳長而𨂽落嚟，佈滿長而密嘅波浪形修飾毛；耳仔質地軟棉棉，耳仔長到鼻哥。
* 眼：眼又大又圓，表情豐富而且溫柔，眼珠深色。
* 頸：頸嘅肌肉豐滿，稍為呈拱形。
* 身體：體短而結實，肩適度傾斜，胸深而寬闊，肋骨適當擴張，背至尾幾乎成一條直線而略為斜落去；pet pet 幾圓，好好肌肉。
* 四肢：四肢粗壯而短，肌肉發達。前肢企直立時，肘唔會凸出嚟；pet pet 好肉地，膝關節明顯彎曲，跗關節低，腳板大，有好多長修飾毛，不過唔影響活動。
* 尾：剪尾，僅僅留番三分之一；尾平翹，與尾尖、背脊成一直線或高些少，興奮、開心嗰陣擺好快。

## 特性
性情溫和，感情豐富，行事謹慎；性格開朗，活潑；精力充沛，熱情友好，機警敏捷，外觀可愛，服從性高，忠於主人。

## 用途
過去用於打獵，現在多為寵物，show dog，睇門口嘅家犬。亦可做狗醫生，緝毒犬。

## 揀狗要點
應該揀精力充沛、性情溫和、活潑開朗、機警。被毛要長而且呈波浪形，豐厚密實，
切忌又短又疏；眼要大要圓，眼神溫柔，眼珠深色；耳仔要長都𨂽到鼻哥，飾毛豐富，長而呈大波浪形。體軀結構緊湊，肌肉豐滿而結實，胸口要厚，背脊少少斜，短尾；四肢粗短，強健有力，頭要圓，後要闊同深，下頜短呈方形；指爪緊似貓爪，要行得好。

## 飼養要點
曲架活潑好動，應保持適當運動量，每日比自由活動至少兩次。每日應定時定量咁餵，唔可以放任，防止過肥。因為毛長，最忌結成一嚿，所以每日都要梳刷毛，8-10 星期沖涼一次。傝耳狗好易患耳病，要勁常清潔耳道。眼亦應保持乾睜。趾甲易長，應按時修剪，贅生趾 (dew nail) 要除去。

## 拎

* The Cocker Spaniel Club breed club in England
* English Cocker Spaniel Club of America, Inc.
* Cocker Spaniel Club of Victoria Inc.
* Cocker Spaniel Society of New South Wales
* Cocker Spaniel Club of Queensland Inc.
* English Cocker Spaniel information site and pedigree database
* Spaniel Journal Provides comprehensive information and articles on training, hunting, field events and other topics of interest to flushing spaniel owners.
* Cockers in the field The website for cocker field trials in the USA.
* The English Cocker Spaniel World Website Pictures and links from owners and kennels all around the world.
* Bulgarian Cocker Spaniel Website 
* Fridacocker Italian Site about English Cocker Spaniel (in homepage available also English version)
狗醫生

**狗醫生**係動物醫生嘅一種，用嚟做動物治療，透過動物（主要係狗）輔助活動同動物輔助治療，為病人同有需要人士帶嚟生理同心理嘅健康療效。

## 史
香港嘅動物醫生由一班義工組成，以動物治療幫助有需要嘅人士，宣揚愛護、關注、尊重動物、尊重生命嘅信息。

## 工作
受過訓練嘅動物，主要喺狗隻，會探訪唔同嘅機構，包括醫院、護養院、孤兒院、學校、傷健智障人士中心，提供義務動物治療服務，亦會為單親家庭、獨居長者以及長期病患者提供特別家訪服務。

## 攷
*
*
*

## 出面網頁
*Doctor Pet 動物醫生官方網站
新鐵金剛智破皇家賭場

《**新鐵金剛智破皇家賭場**》（）係第二十一套占士邦系列電影，由英國電影公司EON Productions製作。呢次係英國影星丹尼爾·基克（）第一次扮演特務占士邦。

呢齣戲喺2006年11月中正式上映。

## 出面網頁
* 《皇家賭場》官方網頁
脷

**脷**（）係口腔中嘅一大束肌肉，幫手品嚐、咀嚼、吞食物，同埋發音嘅器官之一。脷係味覺器官之一，表面嘅大部分係味蕾。因為脷係幫助發聲嘅器官之一，喺一啲語言，例如葡文、俄文、波斯文、法文、西班牙文、波蘭文、亞美尼亞文、芬蘭文、愛爾蘭文、拉丁文、土耳其文中，「脷」呢個字都可以解「語言」。

響中醫入面，可以通過條脷來診斷病情。

原來脷叫做**舌**，不過廣東人認為「」同「」近音，唔吉利，所以就讀蝕嘅相反，讀做**利**，而且造埋**脷**呢隻漢字出嚟寫。

## 味覺

味覺始於條脷上邊嗰啲味蕾。味蕾包含咗一拃拃味覺感受器（可以睇睇神經細胞嘅概念），呢啲感受器分做好多款，每一款都會喺接觸到某啲特定嘅化合物嗰陣有反應，射神經訊號上去腦部度，腦部處理咗呢啲訊號，就知道條脷掂到嘅物件由乜嘢化學成份組成。

例如酸味嘅主要來源係嘢食同嘢飲入邊有嘅酸性物質：pH 值可以用嚟表達一種物質「酸性有幾勁」，例如檸檬汁嘅 pH 值估計就係喺大約 2 至 3 之間—有顯著嘅酸性，條脷掂到就會令個人感受到一陣酸味。

## 發音

一個人講嘢嗰陣發出嘅聲（尤其係元音），好大程度上受制於講嘢嘅人條脷嘅郁動。

例如上邊呢幅，係廿一世紀初香港粵語嘅單元音元音圖，當中每個元音都係用國際音標寫；啲人要將元音分類嗰陣，多數都係睇
#條脷最高嗰點喺前定後（元音圖打橫軸）以及
#條脷嘅位置有幾接近口腔嘅頂部（元音圖打戙軸）。
用粵語做母語嘅人，可以試吓先後發出（）、（）同（）噉嘅聲，再一路感受自己條脷嘅郁動。

## 睇埋
*元音同輔音：講嘢嗰陣條脷嘅位置同郁動，會決定發出嚟嘅係邊個元音或者輔音。

## 引咗
美國曲架

**美國曲架**（**American Cocker Spaniel**，**美曲**）係曲架狗嘅一種。

## 起源
美國曲架原產於美國，佢嘅祖先係西班牙嘅獵鳥犬。大約十世紀初，由西班牙帶到英國，變成英國種，然後又帶去美國大量繁殖同改良，成為較細型嘅狗；叫做美國曲架狗。1946年公認為新狗種。至今仍然係美國最受歡迎同流行嘅狗種之一。

## 外貌特徵
*身高：公 36-38 厘米；乸 34-36 厘米。
*體重：10-13 千克。
*頭：頭蓋圓，額段明顯，頰部唔闊。鼻端至額部嘅距離係頭蓋頂至鼻尖距離嘅一半。口闊而深，下頜方短而平，上唇蓋住下唇，牙齒粗壯，呈剪式咬合；鼻孔開張，鼻色黑。
*耳：耳根位置低；耳長而下垂，佈滿長而密實嘅波浪形飾毛；耳仔質地柔軟，耳長達鼻。
*眼：眼又大又圓，表情豐富；溫柔，眼深色。
*頸：頸部肌肉豐滿，稍呈拱形。
*身：身形短而堅實，結構緊湊，肩部傾斜度適度，胸深而寬闊，肋骨適當擴張，背脊至尾幾乎成一條直線而略為傾斜；臀部稍圓，肌肉豐滿。
*四肢：四肢粗壯而短，肌肉發達。前肢直立，肘不外展；後臀肌肉豐滿，膝關節彎曲明顯，跗關節低下，腳寬大，多長飾毛，但唔影響活動。
*尾：剪尾，留三分一；尾平翹，同尾根、背成一直線或稍高，興奮時搖擺。

## 特性
*性情溫和，感情豐富，行事謹慎；性格開朗，活潑；精力充沛，熱情友好，機警敏捷，外觀可愛，服從性高，忠於主人。

## 缺陷
身高同體重超出標準好多；混色或雜色品種，主色未達 90% 以上；嘴長而尖細，眼細；色淺淡，耳細，胸狹窄，背脊拱起，四肢纖細，長尾都係缺陷。

## 用途
以前用喺打獵，而家多數係寵物，show dog，家犬睇門口。亦可以做狗醫生，緝毒犬。

## 揀狗要點
應該揀精力充沛、性情溫和、活潑開朗、機警。被毛應長而呈波浪形，豐厚密實，切忌短而稀疏；眼睛大而圓，眼神溫柔，眼色深色；耳應長而下垂至鼻，飾毛豐富，長而呈大波浪狀。體軀結構緊湊，肌肉豐滿而結實，胸厚，背部稍呈斜度，短尾；四肢粗短，強健有力，頭圓，吻寬深，下頜短而方平；指爪緊湊似貓爪，步伐好。

## 養狗要點
美國曲架活潑好動，應保持適當運動量，每日畀佢自由活動至少兩次。每日應定時定量餵佢，唔可以放任，防止佢過肥。呢隻狗毛長，最忌結成一嚿，所以每日都要梳毛，8-10 星期沖涼一次。傝耳狗易患耳病，要經常清潔耳道。眼亦應保持乾睜。趾甲易長，要定時剪，贅生趾（dew nail）要剪走。
切分音

**切分音**（英文：**syncopation**）係樂理上嘅用語，指一首樂曲裏面有啲音特登唔跟拍子。呢種做法會搞亂單一節奏嘅音樂嘅強弱週期，令聽嘅人有預期唔到嘅感覺。

響一個小節上，一個切分音好似搶嘅前面個音嘅部份音長，重會令到重拍移位。例如探戈舞曲。
二泉映月

**二泉映月**係一支出名二胡樂曲。呢一曲係中國民間音樂家華彥鈞（阿炳）代表作，成首分為五個主題。阿炳一生棲涼，所以有支曲有嘆氣，有鬱悶，有憤怒等等唔同感情。聽起來就好似聽拉二胡講佢滿肚心事。

## 名
原本支曲係無名嘅，不過阿炳就叫個佢做**自來腔**。而阿炳隔籬鄰舍就叫佢做**依心曲**。二泉映月呢個名係錄音嗰陣先起，係楊蔭瀏同祝世匡一齊諗出來，而當場阿炳同意。泉係就係阿炳講佢成日拉呢支曲嘅地方，即係天下第二泉惠山泉。

雖然有二泉映月呢個名，但係曲嘅內涵同個泉係無乜關係。

2007年，中國第一粒探月衛星嫦娥一號亦特別播呢首曲。

## 出面網頁
*民間音樂家--阿炳
*二泉映月呢個名嘅來源
雲豹

**雲豹**屬於哺乳類嘅貓科動物，只係分佈喺亞洲嘅東南部，從最西部嘅尼泊爾開始，一直向東到台灣，包括緬甸同埋中國秦嶺以南；往南就從印度東部、中南半島開始，一直向南到馬來西亞、婆羅洲、蘇門答臘、爪哇等等嘅地方為止。

以分布區域嚟睇，香港以前都可能係雲豹嘅原生分布地，只係頂唔住人口壓力同森林破壞而絕種。喺1990年代，深水埗曾發現過雲豹蹤影，相信係俾人當野味偷運時走甩咗，後嚟送咗去香港動植物公園暫養。

雲豹可以再分為四個亞種：
* *N. nebulosa brachyurus*（台灣雲豹）：只係分佈喺台灣；（2014年已經絕晒種）
* *N. nebulosa diardi*：分佈喺馬來半島、蘇門答臘、同婆羅洲；
* *N. nebulosa macrosceloides*：分佈喺尼泊爾；
* *N. nebulosa nebulosa*：分佈喺中國同中南半島。

雲豹係現存貓科物中比較原始嘅類型。按頭顱比例嚟計，雲豹嘅犬齒係現存貓科動物之中最長嘅。雲豹主要食樹棲動物，最近曾有紅外線攝影機拍攝到雲豹捕食赤麂嘅過程。

## 參考

## 出面網頁

* 雲豹計劃（The Clouded Leopard Project）（英文）
美洲豹

**美洲豹**（學名：*Panthera onca*），又叫做**美洲虎**，係世界上第三大嘅豹屬動物，亦係西半球最大型嘅貓科動物，外表形態同豹極之相似，但係較粗壯，圓斑中有黑點，毛色亦較為深黃。同老虎一樣係食物鏈嘅頂級捕獵者。佢係美洲地區唯一嘅豹屬動物。

## 體型同外表
體長 1.62 到 1.82 米，體重 56 至 96 千克，有啲可以重到 130 千克。外表似虎豹綜合體，肩臀較壯，黑斑中有圓點，四肢同下側腹則形成較大嘅黑點，背脊嘅黑斑有形成一條線嘅橫紋。同豹一樣會有黑化嘅個體。

## 分布地同棲息環境
從美國佛羅里達州直到阿根廷中部，喺雨林、沙漠同埋高山都有，但主要偏好近水嘅生境。

## 食物同生態地位
具領域性，可互相重疊，豹公領域大細係豹乸兩倍，可能同幾隻豹乸重疊，活動範圍大約 2000 到 3000 米，最大可將近 60 千米。會發出多種叫聲，表達情緒。美洲豹亦都貓科中唯一以襲擊獵物頭骨作為捕獵技巧嘅動物，力大幾乎及得上獅子，可以拖住一隻牛長途咁行。利齒亦有咬碎獵物頭骨以及龜殼嘅能力。

響南美洲食物鏈上端，食物包括魚、水豚、鹿、剌鼠、野豬、淡水龜等，甚至係牙尖嘴利嘅鱷魚。近年研究亦發現美洲豹原來有食腐肉嘅習性。

## 生殖
豹乸成年都可以生仔，但各地生殖高峰期無一定，懷孕期大約 90 到 110 日，一胎大約生一到四隻，豹仔兩到十天後會開眼。

## 保育現狀
由於美洲豹所居住嘅環境一直受到破壞，加上人類對皮毛嘅需求，傷害家畜等種種理由，令美洲豹數目日漸減少。

美洲豹係香港動植物公園嘅「鎮園之寶」，曾經養咗四隻，佢哋分別住響大型美洲豹籠舍內。個籠舍喺兒童遊樂場斜對面，喺1994年完成，面積比起原先位於獸籠入口旁邊，喺1976年完成嘅舊籠舍足足大成 4 倍。

2008年6月10日，最後一隻美洲豹「小花」老死，園方考慮到美洲豹需要更大嘅生存空間而唔再引入美洲豹來港。「小花」先後經歷「兩段情」：首任伴侶因為有先天性脊骨缺陷，被人道毀滅；繼任嘅「小黑」亦喺2003年死咗。

## 參考
熊狸

**熊狸**，英文名 **Bearcat** 或 **Binturong**（來自馬來語，另有講法來自他加祿語），學名**Arctictis binturong**。係一種靈貓科動物。熊狸屬於蹠行動物，行路嘅時候腳掌着地，呢點同熊相似；熊狸嘅眼一遇到強光會變成一道鋻縫，呢點就似貓。熊狸嘅名字就係由呢兩點相似性嚟命名嘅。

## 分布
熊狸生活喺雨林，長年響樹上活動。熊狸分布喺東南亞、越南、婆羅洲、馬來西亞、印尼、菲律賓等。中國雲南都有分布。因為砍伐森林行為嚴重破壞佢哋嘅棲息地，加上偷獵令佢哋嘅數量驟減。而家熊狸喺好多國家正處於瀕危狀態。熊狸有三個亞種，半島亞種分布喺菲律賓，其餘亞種分布喺菲律賓以外嘅地方。半島亞種係體形最大嘅亞種。

## 特點
熊狸係一種夜行動物，日頭喺樹上面瞓覺，夜晚出嚟。

熊狸身長60-95厘米，重9-14公斤。條尾同個身差唔多咁長。作為靈貓科成員，熊狸有好多特立獨行嘅地方。熊狸係靈科中體形第二大嘅種類，乸體形比公大20%。同時，熊狸亦係靈貓科之中唯一生素色皮毛嘅動物，其他靈貓科成員一般都帶斑紋。熊狸乸嘅性器官居然生得似公嘅性器官（因為有陰蒂骨，呢點好似鬣狗），事實上，雌雄性器官相似係貓形亞目嘅一種原始特徵嘅遺留。

另外，熊狸亦都係靈貓科之中唯一條尾有抓握功能嘅動物。佢嘅尾生有蓬鬆粗糙嘅毛，具有抓握功能，起到第五隻手嘅功能。實際上，只有兩種食肉目動物嘅尾有咁嘅功能，熊狸喺其中之一。而且喺東半球，熊狸重係唯一條尾有抓握功能嘅哺乳動物。熊狸生小圓耳，細眼。雖然屬於食肉目，但係犬齒唔發達，切齒亦唔似其他食肉類咁特化。主要食果實，亦都食鳥蛋、嫩葉、嚙齒動物同雀鳥。同熊一樣，熊狸係一種歸入食肉目嘅雜食性動物。

熊狸喺受威脅嗰陣會變得非常之惡，而喺開心嗰陣會發出咯咯笑嘅聲。喺人工飼養下，熊狸可以活20年，最高記錄26年。對同等體形嘅動物中已經算係長命。

熊狸識爬樹，能夠喺樹枝間跳躍攀爬搵食，同時利用條尾纏繞樹枝協助維持平衡。佢哋嘅後肢能夠往後彎曲好大嘅角度，以便頭向下由樹上爬落嚟。

熊狸用喺條尾嘅嗅腺喺樹上蹭擦來標記地盤，同其他同類進行嗅覺交流，爬樹嗰陣會留低一條嗅痕。熊狸嗅腺分泌嘅物質氣味經常被形容為「似熱爆穀」。

## 繁殖
* 發情期：81 日 
* 懷孕期：91 日 
* 每次生：通常2個仔（最多6個仔）
* 性成熟期：1年

## 起源
熊狸係靈貓科動物。靈猫科動物最早出現喺漸新世，係靈貓型亞目（包括貓科同埋鬣狗科）嘅共同祖先分開來的。

## 其他
* 馬來西亞嘅原住民通常將熊狸當係寵物飼養。
* 美國紐約州立大學賓罕頓分校以熊狸作為吉祥物。
* 曾經有種講法認為熊狸唔識循逆時針方向轉圈，後來證實係錯嘅。
* 喺香港，以前嘅荔園動物園都養過（喺馬騮籠隔離），重係盲嘅。但介紹牌竟然話佢係「熊貓」。

## 另見
* 婆羅洲哺乳動物
* 荔園動物園
香港動植物公園

**香港動植物公園**（英文：Hong Kong Zoological and Botanical Gardens），減筆爲**動植物公園**，人稱**兵頭花園**，舊書亦寫**公家花園**（英文Public Gardens），係香港最耐歷史嘅公園。公園響香港島中環雅賓利道，俾羅便臣道、己連拿利、上亞厘畢道及花園道等幾條街圍住。公園佔地5.6公頃。公園大門口響雅賓利道。以前係由市政局管轄，後改由康樂及文化事務署管理。行政上歸中西區。

公園喺正香港禮賓府側。

## 歷

1841到1842年之間，兵頭花園係香港總督官邸。去到1848年，香港政府已經有起植物公園嘅計劃，之不過，因為冇錢而押後，最後要 1853年先開始起。1864年8月6號，個公園第一期開放畀公眾用。由於公園以北係上亞厘畢道，係港督府嘅所在地，而香港總督名義係三軍統帥，所以就叫佢做兵頭。因為咁，人人都叫呢個公園做**兵頭花園**。1871年，公園全面開放，改咗個名做**香港植物公園**。

顧名思義，當時香港植物公園內以植物為主。但由1876年起，公園開始養埋雀鳥同哺乳動物，畀遊客觀賞。

當時公園佈局，可分爲下中上三層，斜喺山上。中層有大噴水池，當時叫水景，公園屢次重建，但必定原地再建水景。喺十九世紀時，好多西人細路、僕婢喺度玩。黃昏有西樂演奏。而中層尚有養雀巢同果園。1876年，香港總督堅尼地卸任。喺上層1877年，公園立咗前港督堅尼地嘅銅像，由香港總督德輔親自點題。立像紀念堅尼地促成公園全面開放，同埋佢響香港嘅貢獻。喺1890年，公園職員人工支出，係銀八千零七十五員六毫九仙。

公園響1931年到1933年暫停開放，以便響公園底起水庫。

香港日治時期，公園俾日軍改名做**大正公園**，重起埋香港神社。公園裏面堅尼地銅像都運咗去日本熔咗。戰後1958年，就改咗放英王佐治六世嘅銅像。後尾公園擴建，留畀哺乳動物同爬蟲類居住。為咗反映公園裏面多咗好多動物，喺1975年就改名做**香港動植物公園**。

過去亦有一啲世界知名人士以野生動物基金會嘅名義前往公園參觀，例如愛丁堡公爵（1983年）同英國安妮公主（1988年）。

## 開放時間

*噴泉平臺花園：每日上晝5點到下晝10點
*植物溫室：每日上晝9點到下晝4點半
*其他部分：每日上晝6點到下晝7點

## 地理環境
*地處扯旗山北坡。
**最高處海拔：100米；
**最低處海拔：62米。
*成個公園俾花園道、羅便臣道、己連拿利以及上亞厘畢道圍住。其中雅賓利道將公園一分為二，有條行人隧道連埋。

## 設施

*公園東部（舊公園）：已故英王佐治六世全身銅像、兒童遊樂場、鳥舍、植物溫室、噴泉平臺花園

*養動物嘅歷史可追溯至1876年，飼養品種同模式仿傚自英國澤西動物園（Jersey Zoo）。當中包括雀鳥、靈長目同爬蟲類等。

*400隻雀鳥：美洲紅鸛、長冠八哥、黃頸黑雁、巴拉望孔雀雉（以前市政局管轄嘅年代，重養過全數十幾種孔雀雉品種，重成為全球首宗成功繁殖個案）、多種鳳冠鳩、鶴類（而家主要係丹頂鶴同埋藍鶴），重有其他水鳥好似笑翠鳥、林鴛鴦、黑臉琵鷺等。現時亦放養一啲金剛鸚鵡，犀鳥品種。

*植物溫室種咗超過150個品種，包括蘭花、蕨類植物、鳳梨科植物、攀緣植物同埋室內植物等。 

*公園西部（新公園）：主要飼養哺乳動物同爬蟲類。 

**70幾隻哺乳動物：由於公園面積太細，容納唔到大象同長頸鹿呢啲大型動物，但係就養咗幾種稀有嘅靈長目同其他細隻嘅品種。公園現時養嘅物種包括：

***婆羅洲紅毛猩猩（1978年增設籠舍）、紅頰黑猿、皇狨猴、獅狨猴、金頭獅狨猴、棉頂狨、環尾狐猴、合趾猿、白面僧面猴、領狐猴。

***另有狐獴同埋霍氏樹懶。喺市政局管理嘅時候，公園重養過美洲豹、針鼴、古氏樹袋鼠等等珍貴動物。而家為咗方便管理，盡量減少動物數量

**70幾隻爬蟲類動物：主要養一啲陸龜品種，例如盾臂龜。2006年，兩隻揚子鱷由北京動物園運抵公園嘅爬蟲館度養，而家已經死咗。

*公園有植物1,000幾種，大部份源自熱帶及亞熱帶地區。 
**包括香港本地及外國嘅主要品種，例如松樹、柏樹、榕樹（又叫無花果樹）、棕櫚樹（尤其係王棕）、桉樹、玉蘭、茶花、杜鵑同埋春羽等等。

*罕有嘅植物有水杉、福氏臭椿、克氏茶（又叫紅皮糙果茶）、葛量洪茶同金花茶。

*形態、葉形、樹皮及果實都非常獨特嘅南洋杉、旅人蕉、王棕、寶塔樹、細葉桉及第倫桃等。

*公園內經常散發住玫瑰、米仔蘭、九里香、桂花、山指甲同埋白蘭嘅陣陣幽香。

*常綠植物：洋紫荊、宮粉羊蹄甲、刺桐、紅千層、魚木、厚葉黃花樹、石栗同埋鐵刀木都會輪住開花。

*秋季有楓香同埋落羽松增添秋色。

*公園南部設有「藥用植物園」。

*2008年12月，全新嘅「教育及展覽中心」開幕，位置喺新公園舊美洲豹籠嗰度。

## 附近觀光熱點
*香港公園
*太平山山頂：響花園道嘅登山纜車總站，搭山頂纜車。

## 相

File:HK Zoo NB Gdns name.jpg|開放時間 
File:HK Zoo NB Gdns map.jpg|公園地圖
File:HKZBGBronzeStatue.jpg|英王佐治六世銅像
File:Hystrix_brachyura_HKZBG.JPG|公園所拍嘅馬來豪豬相
File:HK Zoo NB Gdns g.jpg|紅毛猩猩像
File:HK Zoo NB Gdns fan.jpg |公園遊客
File:HK Zoo NB Gdns Emperor Tamarin 1.jpg |皇狨猴 
File:HK Zoo NB Gdns Emperor Tamarin 2.jpg |皇狨猴 
File:HK Zoo NB Gdns Albany Rd.jpg |雅賓利道兒童遊樂場
File:HK Zoo NB Gdns - Spurred Tortoise.jpg |盾臂龜
File:lemurs_HKZBG.jpg|環尾狐猴
File:HK Zoo NB Gdns - musician.jpg|亭
File:HK Zoo NB Gdns - Mother n son.jpg|猩猩母子 
File:HK Zoo NB Gdns - expectation.jpg|野生雀仔展板 
File:HK Zoo NB Gdns - direction.jpg|指示牌


## 註

## 出面網頁

* 香港動植物公園
葵青區

**葵青區**係香港地方行政區，裏面主要咨詢機構係葵青區議會，選舉代號係S，有28個分區。個區分成兩部份，葵涌同青衣，兩個部份都響新界。立法會選舉屬新界西。2006年為止，人口有52萬3300，佔香港人口百分之7.6，十八區排第四。葵青區人口密度係每平方千米有2萬2421人，係新界各區之中最高，遠超新界平均數3748人。

葵青區同新界其他區唔同，唔係新界理民府分區走出來。1985年之前，葵涌同青衣都係歸荃灣區，之不過因為荃灣新市鎮發展，遠超一區之力，就響1985年4月1號將葵涌同青衣拆出來，另立**葵涌及青衣區**，同時亦選出相應嘅區議會。到咗1988年，就簡短啲，改叫**葵青區**。

區裏面世界知名嘅嘢有貨櫃碼頭，青馬大橋等建築。而百分之七十五嘅人都係住公屋。

## 行政
葵青區雖然係地方行政區，然而唔少政府部門會因應性質，各有各分法，所以葵青區只係選舉同民政事務處嘅分界。葵青區未大力發展之前，已經有唔少鄉落，葵涌嘅村係歸埋荃灣鄉事委員會，而青衣島係歸青衣鄉事委員會。葵青區嘅當然議員，但原居民代表，只有青衣鄉事委員會主席，因為荃灣鄉事委員會已經響荃灣區議會有當然議員。

## 分區
葵青區人口密集，2007年選舉分區有28個，順編號落。葵涌嘅由S01到S17，十七分區分別係葵興、葵盛東邨、上大窩口、下大窩口、葵涌邨、石蔭、安蔭、新石籬、石籬、大白田、葵芳、麗瑤、荔華、祖堯、興芳、荔景同葵盛西邨。青衣嘅由S18到S28，十一區分別係安灝、偉盈、青衣邨、翠怡、長青、長康、盛康、青衣南、長亨、青發同埋長安。

2007年區議會選舉，香港政府將葵青區南邊，荔華區嘅盈暉台地段劃歸深水埗區。

## 地理
葵青區響新界中南部，地近九龍，南便隔住維多利亞港對住香港島。北便同西便係荃灣區、東便係沙田區、東南便係深水埗區。西南海界接離島區，東南海界接油尖旺區同中西區。藍巴勒海峽將個區分成兩部份，東便係葵涌，響新界大陸上便，西便係青衣島，同大陸分開。葵青區因為係荃灣區分拆出來，係荃灣新市鎮一部份，所以區內冇核心地帶，比較似樣嘅聚腳點，葵涌一便係港鐵葵芳站一帶，青衣則係港鐵青衣站一帶。

## 交通
*港鐵
**：葵興站、葵芳站
**、：荔景站
**、：青衣站
*青馬大橋

## 注

## 參攷
*
*
潮州話

**潮州話**（），又叫**潮語**（），大陸人就叫**潮汕話**（），屬於漢語七大語言入面閩語嘅閩南語分支，係廣東東南部潮汕地區嘅方言。潮汕地區包括潮安、揭陽、澄海、饒平、潮陽、普寧、惠來、南澳、豐順九個縣，同埋汕頭市同南山管理局。喺潮汕地區講潮州話嘅人口大約有一千萬人，喺海外嘅就大約有二至五百萬人。

## 歷史
而家嘅潮州話係由古閩南語所演化而成，而古閩語就係由古代吳越地區先民所講嘅古吳語所演變出嚟嘅。喺第9至15世紀之間，有一班福佬人，相信係由於福建人口過度擠迫，而由福建南下，遷移到廣東東北部嘅沿海地區，亦即係而家嘅潮汕。由於同福建喺地理上嘅隔離，以及受到粵語同客家話嘅影響，潮州話就逐漸發展成為一個獨立嘅語言。

## 潮語人口
喺18至20世紀間，潮汕地區係中國人向東南亞移民嘅主要來源之一，所以潮州話成為咗喺外地最多人講嘅漢語方言之一。尤其係喺泰國、柬埔寨同埋新加坡，潮州話都係當地最大嘅漢語社群；而喺香港、越南、馬來西亞同印尼，亦都有一定大小嘅潮語社群。除此之外，由於潮汕嘅直接移民同東南亞嘅再移民，喺澳洲、紐西蘭、北美同歐洲等地區都一樣有潮語人口。

潮州話同其他閩南語分支中嘅方言，尤其係廈門話同台灣話，都係可以互相溝通嘅。唔同地區嘅潮州話喺語音同詞彙上有一定嘅分別，但大體上喺彼此喺溝通上並唔會產生太大障礙。

## 語音
潮州話同其他閩南方言一樣都保存咗古漢語「古無輕唇音」同埋「古無撮口呼」呢兩個特點。輕唇音指嘅係唇齒音，例如 [f] (比較：廣東話嘅「花」[fa55]) 或者 [v] (比較：客家話嘅「話」[va52]) 而撮口呼指嘅係前圓唇元音，例如 [y] (比較：廣東話嘅「豬」[tsy55]) 或者  (比較：廣東話嘅「靴」)

### 輔音

### [[元音]]

### [[鼻化]][[元音]]

### [[聲調]]

#### [[引用調]]
根據中國音韻學嘅傳統，潮州話好平均噉樣將八個聲調分佈喺「陰陽」同埋「平上去入」入面，但係從現代音系學嘅角度嚟睇，潮州話其實只係有七個聲調，因為佢嘅第五調同第八調嘅調值其實同樣都係 [55]，所以嚴格嚟講佢哋係一樣嘅，不過因為佢哋喺連續變調時候嘅變化有異，為咗方便記錄，本文亦都會將佢哋跟返傳統嘅分類當成兩個調。

#### [[連續變調]]

## 詞匯
潮州話，就似粵語，有好多同普通話唔同嘅特有辭彙。有啲詞匯喺潮州話嘅表達方法有啲係同正式中文詞匯一樣，但同粵語唔同嘅情況係偶然有發生嘅，相仿嘅情況由有時發生嘅。下低就係潮州話同粵語同埋正式嘅中文詞匯由詞匯表相比佢哋嗰個語言表達方法嘅差別：

## 註


## 參攷
* 北京大學中國語言文學系語言學教研室，2003，漢語方言字匯；北京：語文出版社
* 蔡俊明，1991，普通話對照：潮州方言詞匯；香港：香港中文大學吳多泰中國語文研究中心 ISBN 962-7330-02-7
* Chappell, Hilary (ed.) 2001. *Sinitic grammar : synchronic and diachronic perspectives*. Oxford; New York: OUP
* Chen, Matthew Y. 2000. *Tone Sandhi : patterns across Chinese dialects*. Cambridge, England: CUP
* DeFrancis, John. 1984. *The Chinese language: fact and fantasy*. Honolulu: University of Hawaii Press
* 李新魁，1994，廣東的方言；廣州：廣東人民出版社 ISBN 7-218-00960-3
* 李永明，1959，潮州方言；北京：中華
* 林倫倫，1997，新編潮州音字典；汕頭：汕頭大學出版社 ISBN 7-81036-189-9
* Norman, Jerry. 2002. *Chinese*. Cambridge, England: CUP
* Ramsey, S. Robert 1986. *Languages of China*. Princeton, N.J.: Princeton University Press

類:潮州文化
大四喜 (足球)

**大四喜**，原本係指打麻雀嗰陣，一種食出東南西北各有三隻牌，另加是但一對相同牌（即係眼）嘅糊嘅術語；

用喺運動方面例如足球咁，食大四喜即係話一個球員喺一場賽事射入四球，犀利過連中三元。

呢句術語通常係喺香港嘅講波佬口中聽到。
梅開二度 (足球)

**梅開二度**喺球賽上面（例如足球）嘅意思係解一個球員喺一場賽事入面個人成功射入對方兩個波。
黎克特制

**黎克特制（地震震級）**（Richter magnitude scale），又叫**近震震級**（local magnitude，ML）、又譯**里氏**、**芮氏震級**，係表示地震規模大小嘅標度。佢係由觀測點處地震儀所記錄到嘅地震波最大振幅嘅常用對數演算出嚟。由於地震儀嘅位置並唔喺震央，考慮到地震波喺傳播過程中嘅衰減同埋其它干擾因素，計算時需減去觀測點所在地規模地震所應有嘅振幅去對數。
梅開二度

**梅開二度**係一句成語，意思即係話同一件事成功咁做到兩次。

## 典故
呢句嘢其實係嚟自傳統戲曲嘅劇目【二度梅】，而呢齣戲曲係取材自同故事嘅古典小說；個典故係咁嘅：
:話說喺唐朝唐德宗在位嘅期間，忠臣**梅伯高**一家人俾奸相**盧杞**陷害，搞到要滿門抄斬，得返個仔**梅良玉**一個走甩咗，後來佢化名叫**王喜童**嚟掩人耳目；佢一個人流落到街上面，飢寒交迫之際，好彩遇到**陳日升**（陳東初）將佢收留，陳日升唔知道佢嘅身世，只當佢係一般嘅可憐人，請咗佢返屋企幫手打理陳府嘅梅花園，先至唔使餓死街頭。
:陳日升係梅伯高嘅同窗好朋友，當時佢俾盧杞迫害嘅時候，就係梅伯高救返，不過就係因為咁而搞到梅伯高同盧杞結下牙齒印，最後重搞到全家抄斬；陳日升因為咁而悲憤交雜，於是索性辭官唔撈，舉家歸隱楊州。
:陳日升有個女叫**陳杏元**，生得國色天香，梅良玉去到陳家之後，兩個人就一見鍾情。
:喺一個梅花盛開嘅日子，亦係梅伯高嘅忌辰，陳日升同埋屋企人一齊係屋企嘅梅花園度開壇悼念亡友兼恩人，點知忽然間天色大變，重發起大風雪，將啲梅花通通打爛晒，陳日升感慨自己能夠逃出生天，但係就連梅家嘅後人都救唔到，認為呢啲係上天對佢嘅警示，於是佢發誓除非梅花再次開花証明梅家嘅後人重喺世上，唔係嘅話就遁入空門，削髮為僧；佢個女杏元聽到咁，即刻上香誠心咁求上天令到梅花重開，點知佢哋嘅真誠真係感動到上天，梅花園嘅所有梅花樹都再次開花；後來陳日升知道咗原來喜童就係良玉，於是就將個女杏元許配畀佢。
:（故事詳情可以參考劇目【二度梅】，或者【陳杏元落院】……等等呢啲相關嘅戲曲）

因為呢段典故，所以就有「梅開二度」呢個成語嘞。

## 粵劇電影
喺1957年10月，香港嘅東方影業公司亦都發表咗一部同名嘅粵劇電影，由當時嘅名導演馮志剛執導，何非凡、吳君麗、羅劍郎、陳好逑主演。

## 相關文章
* 梅開二度 (足球)
路祥安

**路祥安**（，），英文名**Andrew**，響董建華做香港行政長官嗰陣，佢係行政長官高級特別助理。中學讀九龍華仁書院，響香港大學文學院畢業。佢因為插手香港大學鍾庭耀做嘅民意調查而出名，喺呢件事嘅調查報告裏面，路祥安被認為係極唔可信嘅證人。

佢做行政長官高級特別助理嗰陣有個花名叫**路公公**。

2018年2月12號，路祥安懷疑感染流感而入院，兩日後病逝，終年66歲。
香港上海滙豐銀行

**香港上海滙豐銀行**（，縮寫：**HSBC**，），舊時亦叫**香港上海銀行**，家下叫**滙豐銀行**（1998年11月滙豐集團宣佈統一品牌之前，英文名曾經叫**HongkongBank**），係滙豐集團屬下一間銀行，屬於滙豐集團嘅創始成員，亦係香港最大嘅註冊銀行同香港一發鈔銀行。

## 史
1864年，香港上海滙豐銀行最初係由蘇格蘭人湯馬士·修打蘭同寶順洋行、瓊記洋行、沙遜洋行、大英輪船、禪臣、太平洋行、順章洋行等聯名喺香港發起，資本額係500萬港圓。

1865年3月3號，銀行喺港島皇后大道中1號創立；1865年4月3號喺上海和平飯店底層租咗一層辦公室開設上海分行；倫敦分行亦喺1865年7月開業；並喺舊金山開設代理機構，直到1875年成為提供全面服務嘅分行。1866年經濟危機，港英政府陷入財務泥沼，滙理銀行為港府提供10萬港幣緊急貸款。港府馬上授權滙理銀行處理香港政府嘅對外支付，重賜佢發行港幣待遇。擁有發鈔權後十年，滙理銀紙發行量佔四大英資發鈔行嘅51%，超過擁有30年發鈔歷史嘅東藩滙理銀行四倍。1866年，滙豐喺日本橫濱開設分行，成為日本政府嘅咨詢顧問。1888年，滙豐泰國分行成立，成為泰國第一間銀行，並喺泰國發行首批銀紙。香港上海滙豐銀行最初係為在華嘅外國企業（以英資為主）提供金融服務，雖然佢成立初期已經喺全球建立分行以及代理行網絡，但係主要業務依然喺中國以及亞太其他地區。

1874年清廷喺台灣修建國防工事，各國銀行得滙豐唔怕得罪日本政府，但要求「台防借款」年息15%，而市場公開發行嘅債券平均年息只有8%。朝廷起淞滬鐵路、左宗棠西征、甲午戰爭等等，都必須向滙豐貸款，令佢成為清政府最大嘅債權人。1874到1890年間，滙豐一共借咗2897萬兩白銀畀清朝，佔咗大清總借款7成。

到1900年，滙豐喺遠東其他地區，包括印度、新加坡等地設立分行。1911年後，滙豐取得中國關稅、鹽稅嘅收存權。到咗20世紀初，滙豐已經成為遠東地區第一大銀行，由滙豐經手買賣嘅外滙經常佔上海外滙市場成交量六至七成。

第一次世界大戰期間，滙豐業務曾暫時中斷；戰爭結束後，滙豐業務進一步擴張。1921年，滙豐銀行決定斥資1000萬兩白銀喺上海外灘重新興建大樓，相當於滙豐兩年嘅利潤總和。

第二次世界大戰中，滙豐業務再次受影響，並暫時將總辦事處搬去倫敦；戰爭結束後，香港業務恢復運作，並取回香港總行營運權。1949年，隨住中國共產黨取得政權，滙豐喺中國大陸的分行相繼關閉，得上海分行繼續運作；滙豐成為少數喺中國大陸冇中斷業務嘅外資銀行。鑑於發展空間大受限制，滙豐喺1950年代開始實行集團形式運作。

喺1965年香港股災，包括恒生銀行在內嘅多間本地銀行受到擠提嘅衝擊，最終喺4月恒生嘅管理層以5,100萬賣咗51%嘅股權畀滙豐，從此恒生就成為滙豐嘅成員。

1960年代開始，香港上海滙豐銀行以滙豐銀行作為官方簡稱（英文官方簡稱當時為HongkongBank，直到1998年11月滙豐集團宣布統一品牌為止）。1983年，標誌由原本嘅「殖民地徽章」改為現時嘅六角標誌（標誌喺1999年稍作修改）。1989年，香港上海滙豐銀行自願根據香港公司條例，註冊為有限公司，受該條例規管。

1991年，滙豐銀行母公司滙豐控股成立，香港上海滙豐銀行股份轉移至滙豐控股股份，香港上海滙豐銀行就由滙豐控股全資擁有。喺之前，滙豐喺世界各地已成立幾間附屬公司（例如加拿大滙豐銀行、澳洲滙豐銀行等），佢哋升為滙豐控股嘅子公司。1994年，香港上海滙豐銀行喺馬來西亞嘅業務轉移至喺當地註冊成立嘅馬來西亞滙豐銀行。

21世紀後滙豐銀行著重人民幣離岸中心業務同埋多國跨境人民幣投資。

喺2019年至2020年，香港反送中運動同國安法爭議入面，香港滙豐銀行一啲決定配合咗政府嘅決定，包括凍結或者取消抗爭者／抗爭組織嘅嘅銀行戶口，施壓要求解僱一啲反送中嘅外判員工，刊登廣告批評反送中示威者暴力同埋支持國安法等，因而受到一啲非議。

2020年12月，前立法會議員許智峯去咗英國，但之後銀行戶口就畀滙豐銀行凍結咗，連信用卡都取消，滙豐行政總裁祈耀年結果要以個人名義發電郵畀許智峯解釋同道歉，同解釋話喺警方通知下所以別無選擇。

## 睇埋
* 滙豐控股（），滙豐銀行嘅控股公司
* 恒生銀行（），滙豐控股喺香港嘅一間子公司
* 滙豐相關爭議

## 參考

## 出面網頁
* 香港上海滙豐銀行有限公司
128

**128**係127同129之間嘅自然數。

128嘅可以變做：
2x64、4x32同8x16

1282=16384
1282就係128既2次方

16384=128x
x=128
128(128)
=1282
粉腸

**粉腸**係某啲動物一個吸收同埋儲營養嘅器官，因為入面有脂肪，食落有粉粉哋嘅口感，而形狀似腸，所以叫做「粉腸」。

好多時食到嘅係豬粉腸，其實就係豬小腸連埋十二指腸嘅合稱。牛亦有粉腸，但因為質感唔好，所以好少愛嚟食用。

## 第啲意思
廣東話有時會叫人做粉腸，係攞「撚樣」嘅諧音，即係話人戇居居、傻傻哋，或者係衰人壞人噉解。

## 參攷
*about粗口助語詞一問(10x2=20分)!!! - Yahoo!知識+
腸粉

**腸粉**（）係一種米漿做出來嘅食品，係廣東小食。腸粉好多賣廣東菜嘅地方都有得賣，例如粥麪舖、街邊檔、大排檔、酒樓、茶樓噉，後來連便利店都有得賣。

喺廣州，腸粉按照形態又進一步細分做**拉布粉**（布拉腸）同**豬腸粉**（粵拼：zju¹ ceong⁴ fan²；雅稱：**珍珠腸**），而且如果單叫腸粉，指嘅通常係布拉腸。而喺香港、澳門、星架坡，叫法就無分，都叫「腸粉」，而且「豬腸粉」同「腸粉」係同義詞。

## 整法
米漿放落蒸盤（傳統做法用白玉布），視乎做「豬腸粉」定係有餡嘅「拉腸」，捲好或加餡料之後先捲。

現今由米漿放布嘅做法就買少見少，而繼續沿用呢種工藝嘅店鋪就將佢作為賣點。有啲食客認為，呢種方法整出來嘅腸粉比一般更滑。

## 現況
市面上可以買到成形嘅豬腸粉，只要翻蒸就食得。而有餡嘅拉腸亦可以買到雪藏嘅。

## 豬腸粉

### 名
豬腸粉係將米漿先蒸熟，薄薄好似一塊布咁，之後再捲成一碌碌噉，捲好之後就好似豬嘅腸臟，所以就叫做豬腸粉。喺香港，如果間舖係酒樓／茶餐廳，為咗清楚，豬腸粉會叫做「齋腸粉」，「齋」意味住無肉，「齋」喺呢個情況係「淨係」嘅意思，唔係素食腸粉。

### 食法
蒸好嘅豬腸粉，切開 3~5 cm 一段，就上碟，珍珠腸本身無乜味，加入甜醬、蔴醬、甜豉油、油、辣醬、芝麻先食。

### 變化
1990年代開始，香港酒樓加一味炒腸粉嘅菜式，通常係加入XO醬，當一般炒麪來賣，又會將豬腸粉煎到外脆內軟，再加調味料食。

## 拉腸

### 起源
拉腸係由廣州西關泮塘酌荷仙館喺1930年代至1940年代創製，詳情睇炸兩。

### 整法
拉腸嘅做法係將米漿放落蒸盤（一般係鋼質）蒸成薄膜之後，再放上餡料，然後用鋼片鏟起塊膜，將餡料包喺入面，折成扁平而闊嘅形狀，灑上小蝦米同蔥花。有部分店鋪上碟之前重會將拉腸橫切成三四段。按照餡料唔同，整好嘅拉腸會分別叫做**牛肉腸**、**叉燒腸**、**豬膶腸**、**魚片腸**、**蝦米腸**、**鮮蝦腸**等等，好多時候除咗個名指明嘅餡料之外，亦會將樖菜（通常係生菜）包埋入去。唔加餡嘅拉腸叫**（白）齋腸**，不過喺廣州，「齋腸」一詞亦可以指以紅蘿蔔絲、冬菇絲等齋菜做餡嘅**羅漢（齋）腸**，家陣重多咗一款叫做「鬼馬腸」，其實係將條春卷放喺腸粉中間，變成外軟內脆口感。

### 上法
拉腸一般係淋上特製豉油同熟油之後上畀客人。喺茶樓，一般拉腸整好之後都唔落豉油住，而係喺個客面前將豉油倒落去。

### 炸麪腸

亦有將油炸鬼做餡嘅，叫**炸兩**，廣州部分店鋪又叫**炸麪腸**。一般拉腸有可能唔切開就噉上，但係炸兩基本上都會切開。

香港人將炸兩視為另一種食品，唔歸入腸粉。

2000年代喺廣州有一隻新品種叫「紅米腸」，類似炸両。炸麵入邊釀咗蝦膠。

## 文
「腸」字有變調，本調讀「場」（），變調讀「搶」（），除咗「豬腸粉」入面個「腸」字讀本調之外，上面講到嘅其它情況，「腸」字都要變調。

另外雖然拉腸亦屬於腸粉，但係一般唔會叫做「拉腸粉」。

## 其他
豬腸粉算係一種好平民嘅美食，愛好者可以來自唔同階級。

2021年6月，新加坡通訊及新聞部部長楊莉明就曾經喺Facebook話過，豬腸粉係佢童年好鍾意食嘅食品之一。

## 參考
200

**200**係199同201之間嘅自然數。中文寫成**二百**、**貳佰**、**兩百**或**皕**（粵拼：bik¹／bat⁶）。

## 參考資料
達拉斯獨行俠

**達拉斯獨行俠**（），係一支以德薩斯州達拉斯為基地嘅NBA球隊。老闆係以互聯網生意興家、敢怒敢言嘅Mark Cuban。喺2018年1月球隊將中文譯名正式定為獨行俠之前，譯做**達拉斯小牛**、**達拉斯牛仔**、**達拉斯小馬**。

達拉斯獨行俠喺1980年創會，喺2006年球會第一次打入NBA總決賽，但係贏咗頭兩場之後連輸四場，攞唔到NBA總冠軍，嗰年嘅NBA總冠軍係由同樣係第一次打入NBA總決賽嘅邁亞美熱火攞咗。2011年達拉斯牛仔再次打入NBA總決賽，並以4-2贏邁亞美熱火，第一次攞NBA總冠軍。

## 現役主力球員

* 77 盧卡當錫
*6  普辛基斯

## 出面網頁
* 達拉斯獨行俠 - NBA 中文官方網（中文）
* 達拉斯獨行俠官方網站 （英文）
* Dallas-Mavs.com
*
聖安東尼奧馬刺

**聖安東尼奧馬刺**係一隊以德薩斯州嘅聖安東尼奧為基地嘅籃球隊。佢係NBA 30隊嘅其中一隊。馬刺而家嘅教練係Gregg Popovich，而球隊嘅老闆係Peter Holt。

## 出面網頁
* 官方網站

類:NBA球隊
Flickr

**Flickr** 係一間提供免費同收費數碼相片儲存、分享方案嘅網上服務，亦有提供網絡社群嘅平臺。**Flickr** 同其他好似 Youtube，Wikipedia 將互聯網帶倒入一個新嘅楷段，叫做 Web 2.0。

除咗有好多使用者喺 Flickr 上面分享佢哋嘅私人相，亦可以當係放網誌啲圖嘅地方，唔少網誌作者都鍾意。Flickr 受歡迎嘅原因就係啲創新嘅「網上社群工具」，好似能夠將啲相加標籤（Tag）同埋用呢種方式嚟瀏覽。

喺2005年3月，雅虎公司買咗 Ludicorp 公司同埋 Flickr。喺6月28號嗰個星期，所有資料都由原本喺加拿大嘅伺服器搬咗去美國，而家所有資料都係俾美國聯邦法管著。

2018年4月，Flickr俾SmugMug收購。

## 參考

## 出面網頁
* Flickr 網站
* Flickr's Digest
香港培正中學

**香港培正中學**係香港一中學，喺九龍何文田培正道。學校由1958年起隸屬。校色紅、藍。現任校監係何建宗教授，校長係何力高先生。

1889年，廣州浸信會嘅教友喺廣州辦書塾『培正書院』，係香港培正中學嘅雛型。1933年喺九龍何文田創辦香港分校。1935年9月開初中一。1938年正式開初中部。1940年又開埋高中部。1941年太平洋戰爭爆發，培正停辦，到1945年香港重光先至借用九龍塘學校嘅校舍復課，第二年英軍發還何文田校舍，就搬返去上堂。

## 校訓
;至善至正

『我所命爾之言，當聽而守之，致行爾 神耶和華所視為善為正者，而享福祉，爰及子孫，歷世靡暨。』（申命記 12 章 28 節）

『耶和華乃善乃正，故以道示罪人兮。』（詩篇 25 篇 8 節）

## 校長
* 黃啟明（1933年至1939年）
* 楊元勳（1939年至1942年）
* 馮棠（1946年至1950年）
* 林子豐博士（1950年至1965年）
* 李孟標博士（1965年至1974年）
* 林英豪博士（1974年至1985年）
* 何澤乾（1985年至1990年）
* 張子江（1990年至1991年）
* 鄭成業（1991年至2003年）
* 葉賜添博士（2003年至2015年）
* 譚日旭（2015年至2018年）
* 何力高（2018年至今）

## 舊生
* 崔琦教授（1957年輝社）：諾貝爾物理學獎得主
* 丘成桐教授（1966年皓社）：數學界最高榮譽菲爾茲獎得主
* 吳家瑋教授（1954年匡社）：香港科技大學創校校長
* 郭新教授：香港大學理學院前院長
* 鄭紹遠教授：香港科技大學理學院院長
* 何建宗 (生態學家)教授（1975年昕社）：生態學家、培正中學校監
* 林英豪博士（1939年鵬社）：香港培正中學前校長
* 李仕浣（1968年仁社）：香港培正小學前校長
* 葉賜添（1973年勤社）：香港培正中學前校長
* 譚日旭（1976年捷社）：林大輝中學校長，香港培正中學前校長、浸信會永隆中學創校校長
* 何力高（1991年勇社）：香港培正中學校長
* 譚秉源（1973年勤社）：中學校長
* 唐英年：政治人物同前官員
* 白韞六（1973年勤社）：廉政專員、入境事務處前處長
* 陳國基（1973年勤社）：行政長官辦公室主任、入境事務處前處長
* 何鍾泰，（1958年銳社）：工程師同政治人物
* 廖約克（1968年仁社）：
* 周松崗爵士（1968年仁社）：香港行政會議成員
* 陳國強 (生意人)（1974年基社）：生意人，外號殼王
* 何弢博士：建築師
* 鍾景輝（1955年忠社）：舞臺劇演員同導演、戲劇教育家、電視製作人、電視劇演員同電視節目主持人
* 葉家寶（1974年基社）：傳媒人
* 王晶（1974年基社）：電影導演、編劇同製作人，原名王日祥
* 黃杏秀（1974年基社）：電視藝員
* 許友明（1974年基社）：新聞記者
* 曾慶珏（1975年昕社）：配音員
* 曾慶瑜（1975年昕社）：演員同歌手
* 黃安琪：電視藝員
* 黃啟昌：配音員
* 呂麗瑤（2013年翹社）：跨欄運動員

## 睇埋
*香港培正小學—香港培正中學嘅附屬小學

## 出面網頁

*香港培正中學

### 關連機構
*培正教育中心
*全球培正同學總會
貝貝

**貝貝**係香港最出名嘅灣鱷明星。有人喺2003年11月發現貝貝喺新界元朗山貝河出沒，從此聲名大噪，傳媒爭住影佢，市民爭住睇佢，相機日捕夜捕。之後，貝貝同澳洲生態學家利弗（John Lever）同番禺捕鱷專家何展釗呢幾個人周旋咗幾個月，重未捉得到。終於喺七個月後，2004年6月俾漁農自然護理署捉住，送咗去嘉道理農場暫住。2006年8月15號搬去香港濕地公園 —— 專為貝貝而設永久嘅屋企「貝貝之家」裏面長住。

## 改名
2004年7月12號，漁農自然護理署同香港電台一齊搞咗個鱷魚改名比賽，反應熱烈。8月12號，漁農自然護理署宣佈元朗小灣鱷命名為「貝貝」；英文名 **Pui Pui**，係因為呢個名生動活潑又易記，最啱攞嚟形容喺山貝河搵倒嘅小灣鱷。之前，首先發現嗰條鱷魚嘅南生圍姓陳嘅村民講笑噉同佢改咗個名叫「陳鱷鱷」。

## 幾大

專家估計捉倒嗰時貝貝係 4 歲，所佢就係條千禧年出世（2000年），1.75 米長，19.5 kg 重。佢大個之後大概會有 3 米，貝貝之家嘅設計預埋呢樣嘢。

## 貝貝之家
貝貝之家簡介：
*位置：香港濕地公園遊客中心外面
*面積
**戶外範圍：20 平方米（陸地）、50 平方米（水池）
**內室：14 平方米

### 戶外設施
#水池：水深一米，水面有突出嚟嘅石台，畀鱷魚遮陰同匿埋。
#紅外線暖爐：藏喺石簷底嘅紅外線暖爐，響凍嘅日子畀啲溫暖貝貝（溫度係攝氏 25 度）
#電熱板：陸上嘅電熱板，響凍嘅日子畀貝貝休息取暖。
#電子磅：收埋喺石簷下面，簷底有紅外線暖爐。每當貝貝攤喺度取暖嗰陣，工作人員可以響室內嘅儀器紀錄重量，完全唔使騷擾貝貝。
#濾水系統：池水不停循環過濾，確保水質好正。先進嘅過濾系統包括過濾沙缸同紫外光消毒。
#戶外植物：戶外展區種嘅植物除點綴之外，亦係畀貝貝遮蔭同匿埋嘅地方，品種包括蒲葵、風車草、海芋、大薸。

### 室內設施
室內屋企同戶外範圍由一道活門分開，畀貝貝自由出入。內室方便獸醫做健康檢查，亦可以畀貝貝舒舒服服過冬。

#通風系統同自然光：室內個窗特大，風扇同抽風系統，保持空氣流通。自然光由窗射入嚟，對鱷魚有益。
#暖管：室內通風系統重有暖管，可以響冬天提供暖氣。溫度太低嗰陣重可以加紅外線暖爐。
#暖水：好凍嘅冬天時可提供暖水，等室內池水保持 20 度以上。
#閉路電視：室外戶內都有閉路電視，24 小時睇住貝貝嘅活動。嚟旅遊嘅人可以響戶外隔住塊玻璃睇吓貝貝嘅起居生活……

## 參考
*《我叫貝貝小灣鱷》，載香港《明報》，2004年8月13號。
*香港濕地公園，貝貝之家介紹牌
*小灣鱷貝貝遷入濕地公園（附圖）
*漁農自然護理署年報 2003-2005

## 拎
*香港濕地公園貝貝之家網頁
熊貓

**熊貓**（），又叫**大熊貓**（）、**貓熊**，係中國嘅國寶級野生哺乳動物。同熊、貓一樣屬於食肉目。自從1869年一位法國傳教士第一次同熊貓改學名時叫做「黑白色嘅熊」之後，學名好快就俾人改咗。事實上科學界仍然有爭議熊貓嘅分類。

## 分布同產地
熊貓可以話係活化石，因為佢個樣同幾十萬年前冇乜分別。古時熊貓產地遍及中國東部、南部，以至緬甸，但而家已經縮到四川省附近幾個山區。主要生活喺海拔 2000 至 3000 米嘅竹林同針葉林裏面。

## 食性同生態地位
好多人都認為熊貓係主食竹葉嘅動物。其實熊貓又叫「食鐵獸」，只要佢一有機會，亦會捉竹鼠之類嘅小動物，過往亦都有食動物屍體，甚至會襲擊牲畜。而熊貓仔，亦係豹同亞洲豺犬嘅主要獵物。

## 保育現狀
1936年1月，第一隻大熊貓被運到美國嘅舊金山，旋即引起「熊貓熱」，呢隻熊貓後嚟到咗芝加哥，喺1938年春天死咗。而喺佢死之前，布魯克動物園（Brookfield Zoo）已經以2500美元嘅代價取得一隻大熊貓。1972年，當時嘅美國總統尼克遜訪問中國，而當年中國將「新新」同「玲玲」送畀佢。1970-80年代，大熊貓都以租借嘅方式嚟到美國嘅動物園。飼養大熊貓可以為每間動物園平均花費每年260萬美元（重未包括熊貓BB在內），如果加多一隻BB，預算就突破300萬，如果2隻，費用就直逼400萬，比起其他瀕危物種嘅花費重更加多。

### 香港

早喺1978年廣州動物園就曾經借出「寶玲」同「寶莉」嚟香港住4個月，之後喺1984年12月19號，福州市動物園亦借出熊貓「青青」同埋「濤濤」，喺香港住咗 5 個月。而現時來港定居嘅兩隻熊貓，「安安」同「佳佳」，就喺1999年5月18號送入香港海洋公園裏面住，耗資 8000 萬蚊起嘅「熊貓園」入面。但由於安安佳佳年事已高，更患上高血壓，中國中央政府決定再送兩隻熊貓：606（熊貓樂樂）、610（熊貓盈盈）畀香港，喺2007年4月26號嚟

### 台灣
2005年4月，屬國民黨嘅連戰訪華期間，大陸宣布送一對大熊貓畀台灣，但要直到2008年，馬英九贏咗總統大選後，贈送大熊貓先有轉機。2008年12月23號，兩隻大熊貓「團團」同「圓圓」正式搬入台北市立動物園。佢哋生咗圓仔同埋圓寶。

## 瀕臨絕種嘅原因
大熊貓生育率低，加上對生活環境嘅要求相當之高。要追溯大熊貓瀕危源頭可以由第一個發現嘅西方人愛德格神父（J. H. Edgar）開始。由於佢喺1916年第一次發現到大熊貓呢種古怪動物，之後吸引到大批西方人嚟中國射殺熊貓，捕捉生嘅熊貓亦成為佢哋嘅強烈慾望。直到抗日戰爭同中國內戰，外國人再無辦法喺中國繼續捕獵大熊貓，但大熊貓依然係當地人獲取肉同皮毛嘅對象。1949年以後人口增長令大熊貓嘅棲息地受到好大嘅壓力，之後嘅國民飢荒迫使佢哋獵取野生動物作為食物來源。文革期間，對大熊貓嘅所有研究同保護工作基本上都停晒。改革開放後，香港同日本嘅皮毛市場對熊貓皮嘅需求不斷膨脹，導致黑市偷獵熊貓皮嘅活動日漸猖獗，而應有嘅保護措施亦因為地方官僚作風而無法實行。 
 
國家林業局於1998年實施全面禁止砍伐天然林同埋禁止個人擁有槍支，喺一定程度上保護咗大熊貓嘅生存。1992年之後，禁止移民入保護區，並安排居民陸續搬走，令大熊貓嘅棲息地得到一定嘅保證。經過多年嘅保護工作，有啲地方大熊貓嘅野外數量開始上升。

## 睇多啲
* 《最後的貓熊》，ISBN 957-8320-04-3
* 《新動物園：在荒野與城市中漂泊的現代方舟》
* 《國家地理雜誌》，2006年7月

## 出面網頁

* 談「熊貓」和「貓熊」
* Giant panda videos informaton
米爾頓·佛利民

**米爾頓·佛利民**（，）係美國一位經濟學家，以研究宏觀經濟學、微觀經濟學、經濟史、統計學、同主張自由放任資本主義而聞名。1976年攞到諾貝爾經濟學獎，以表揚佢喺消費分析、貨幣供應理論、歷史、同穩定政策複雜性等範疇嘅貢獻。1980年，佢幫過當時美國總統列根做過經濟顧問。佢喺2006年11月16號因為心臟衰竭逝世，享年94歲。

佢喺1980年代提出嘅「世上係冇免費午餐」成為當時嘅名言。

## 獎項
* 1951年：約翰·貝茲·克拉克獎（John Bates Clark Medal）
* 1976年：諾貝爾經濟學獎
* 1988年：國家科學獎章
* 1988年：總統自由勳章（Presidential Medal of Freedom）

## [[自由意志主義]]政策
米爾頓·佛利民支持好多自由意志主義嘅政策，例如毒品同嫖妓合法化。

## 香港
米爾頓·佛利民1969年嚟過香港，同嗰時任財政司嘅郭伯偉相識，兩人都信自由市場嘅無形之手，但係香港嘅積極不干預政策，並唔係嚟自於米爾頓·佛利民。英國喺香港實施自由港政策時，目的係要加強同中國嘅貿易，香港咁就奉行簡單低稅制、無外匯管制，亦無意插手商業營運，造就自由經濟體系。

喺米爾頓·佛利民宣揚自由經濟學說時，成日都話香港係「自由經濟嘅最後堡壘」。佢喺1980年嘅著作《選擇的自由》中講到：「如果想了解自由市場嘅真正運作，就應該去香港。」

1998年香港爆發金融風暴，港府耗資千億入股市救亡，佢猛烈批評香港政府係「癡線」（insane）、想將香港「公有化」。

2006年，喺佢病逝前40日，佢喺《華爾街日報》發表〈香港錯了〉（Hong Kong Wrong）一文，抨擊香港政府放棄「積極不干預」制度，係香港嘅「悲哀」，令香港「唔再係自由經濟嘅閃亮象徵」。

直到病逝前一個禮拜，佢又再批評香港時任特首曾蔭權所辦嘅「幼稚園學券制」未經適當考慮，該政策原定唔資助私立幼稚園學生，米爾頓·佛利民指呢個舉指違背學券制增加競爭及提升學校質素嘅出發點，政府應提供「普及學券」，令任何幼稚園細路都受益。

## 米爾頓·佛利民自由獎
米爾頓·佛利民畀卡托研究所（Cato Institute）用佢個名喺2001年開始頒發呢個「米爾頓·佛利民自由獎」畀對自由意志主義運動有重大貢獻嘅人士。佢同佢老婆露絲·米爾頓一齊搞左個米爾頓同露絲米爾頓·佛利民基金會。另外，米爾頓·佛利民個仔—**大衛·米爾頓·佛利民**（David D. Friedman）繼承咗佢擁護自由市場嘅思想，但更進一步嘅採取極端形式，支持呢個無政府資本主義。

## 參考資料
* 米爾頓·佛利民----亞當.斯密信徒 大公報
* 米爾頓·佛利民心臟衰竭逝世  蘋果日報
* 米爾頓·佛利民病逝 新浪網
* 繁榮三大因素─米爾頓·佛利民在北京的一次演講 大公報
* 米爾頓·佛利民與香港淵源深 大公報

## 出面網頁

* 
*
窩利 (足球)

**窩利**喺足球比賽嘅意思係，當個隊友交個高空波（總之唔係地波）過嚟時，接應嘅球員唔等個波掂地就一腳勁射，唔理個波最後係入網定係唔入，呢吓動作都叫**窩利**；佢係直譯自英文嘅 *[[:en:wiktionary:volley|volley]]*（排球或拋物），就係因為打排球嘅時候，波係唔可以落地，所以就有噉嘅借喻。
曲墜 (足球)

**曲墜**嘅意思係，當踢足球嘅時候，球員大腳將個波射高少少，借住急勁嘅上旋，即係個波由下至上高速旋轉嚟與空氣磨擦（伯努利原理 Bernoulli's principle），於是原本一直勁飛嘅波突然向下急墜，呢個技巧為之**曲墜**；而呢個技巧通常係射波嘅時候用。

曲墜若果耍得好，好多時會令到守門員錯誤判斷個波嘅來勢，造成俾人笠龍門嘅後果；而曲墜同拉篩一樣，都係要經過苦練先至踢得好。

喺一部出名嘅動畫同漫畫《足球小將》裏面，主角**戴志偉**擅長嘅絕技叫做「**衝力射球**」同埋「**滑翔衝力射球**」，其實都係講緊加咗好勁嘅上旋而射出嘅曲墜波。
Jagex

**Jagex** 係一個專開發遊戲嘅公司，由Andrew，Paul 同 Constant 創立。

Jagex嘅遊戲大部分都係用Java整嘅，而最出名嘅遊戲就係Runescape，呢個遊戲都係支撐成間公司嘅遊戲。

而其他遊戲都係簡單嘅遊戲:
* 單人遊戲
** Meltdown
** Vertigo
** Flea Circus
** Gold Mine
** Monkey Puzzle

Jagex除咗Runescape，都有好多多人遊戲，但全部都改善緊，所以無得玩。

## 相關網站
* Jagex官方網站
* Jagex公司資料
丘建威

**丘建威**（，），暱稱**丘仔**，喺香港出世，喺廖寶珊紀念書院畢業，曾經係香港職業足球員，效力過香港甲組足球聯賽嘅南華足球隊。

丘仔可以話係香港最佳嘅後衛之一，係1990年代香港足球代表隊嘅後防大將；雖然佢出道冇耐時喺代表香港參加1992年亞洲運動會嘅足球項目裡面，因為一時犯錯而令到香港足球代表隊輸波，俾報紙大字標題咁話佢係「輸波嘅罪人」，但係憑住佢嘅忍耐同埋唔認輸嘅毅力，終於用實力令到大家認同，仲被選為1998-99年度嘅香港足球先生，成就得到肯定。喺球會方面，因為佢嘅適應力好強，可以擔任後防任何位置，除咗為南華奪得過好多嘅榮譽之外，亦都有被選過做**南華球會先生**。

丘仔喺2004/05年度香港甲組足球聯賽結束後宣佈退休，開始培育青少年足球嘅發展，同埋加入做講波佬嘅行列。丘仔現時主要喺香港有線電視擔任講波佬，評述英格蘭超級足球聯賽同埋西班牙甲組足球聯賽嘅足球賽事為多，亦會喺香港商業電台擔任客席主持。

## 出面網頁
* 小丘足球訓練學校
紅毛猩猩

**紅毛猩猩**，又叫**人猿**，屬於靈長類，係世界上最大嘅住喺樹度嘅動物，亦係靈長目中第 2 最大嘅猩猩。佢同馬騮最大分別係猩猩無尾，可以用手或腳攞嘢食。同人類好相近，同人類基因相似度達96.4%。通常唔用聲音溝通，通常有好幾個個體會喺同一個區域活動，但係佢哋唔會理對方。平均有 40 年命。

## 分佈
有兩個亞種：分布喺馬來西亞同印尼嘅婆羅洲；以及印尼嘅蘇門答臘。主要住響嗰帶獨有嘅泥炭沼森林裏面。

## 食物同埋生態地位
紅毛猩猩食果實、花、樹葉同埋樹皮。部分紅毛猩猩亦都食昆蟲、雀蛋，甚至有捕食懶猴咁上下大細嘅動物嘅記錄。係泥炭沼森林嘅重要植物播種者。老虎同人類係猩猩嘅主要敵人。

## 數量
紅毛猩猩係以生少啲，養耐啲作為生育策略。佢哋嘅懷孕期大概 233 - 263 日，大概要六到七歲左右先識獨立生活。通常係猩猩乸負責照顧後代，公猩猩大多獨立行動。因為生育期咁長，整體嘅生育率顯得好低，再加上棲息地俾人破壞、獵人捉，好多人猿面臨瀕臨絕種嘅危險。紅毛猩猩數量喺過去 100 年明顯減少咗九成，現今生存喺婆羅洲嘅紅毛猩猩已剩番大概 55,000 隻左右。

## 保育現狀
化石證據顯示，馬來西亞人好耐以前就捉細隻嘅紅毛猩猩，當寵物咁養（直到而家都係）。而第一個從原生地引入飼養紅毛猩猩嘅人，係荷蘭一個皇室成員（奧榮治王儲，Prince of Orange），佢響1776年將一隻紅毛猩猩乸引入佢嘅私營動物園裏面。另外亦有記錄證實法國同英國倫敦先後喺1789年同1818年將紅毛猩猩引入到唔同嘅私營動物園同屋邨。而最多紅毛猩猩運去動物園嘅時間係1927年，根據紀錄有25隻（包括6對猩猩連幼仔），係一個德國動物收藏家經船路運過嚟嘅。到2000為止，大概有886隻紅毛猩猩被分別運送到213個動物園或私人收藏，當中有386隻婆羅洲猩猩、305隻蘇門答臘猩猩、179隻混種猩猩同16隻未能分辨嘅品種。

紅毛猩猩嘅復育工作基本上係失敗嘅：動物園一般將兩種紅毛猩猩困埋一齊繁殖，結果繁殖出嚟嘅紅毛猩猩佔三分之二都係佢哋嘅亞種；另外就係喺放生之前，並冇為紅毛猩猩進行求生訓練。由1975年開始，野生動物巡查員陸續將300至500隻紅毛猩猩放返兩個原產地，佢哋都係由寵物交易商救番出嚟嘅，但最後佢哋因為唔識搵食，唔識避開捕食者，唔肯爬上樹，亦冇檢查佢哋有冇病等等，結果佢哋全部死晒。

而香港，現時香港動植物公園養咗紅毛猩猩，係屬於婆羅洲種，佢哋所住嘅籠係喺1978年起嘅。2010年，康文署從匈牙利一間動物園引入一隻猩猩公「Vandu」，作為繁殖同教育用途。香港濕地公園裏面亦有紅毛猩猩嘅模型，就喺展覽館嘅「濕地世界」裏面。

## 參考

* 香港動植物公園婆羅洲猩猩介紹
* 蘋果日報-「動植物園添大猩猩」,2010年1月28日

## 睇埋

* 婆羅洲哺乳動物
彈琵琶 (足球)

**彈琵琶**係足球術語，指守門員接射過來嘅波嗰陣俾個波响胳肋底跣咗入龍門，又或者接對手射波嘅時候抱唔實，雙手將個波彈返出去，俾衝埋來嘅對手有機會補射造成險象，甚至入波。

因為個犯錯動作好似抱彈琵琶噉嘅姿勢，所以俾人叫做**彈琵琶**。
游水

**游水**，廣義上係指生物（唔包括植物）用肢體（appendages）/身體有節奏咁郁動或擺動，嚮水中單方向移動嘅方法。狹義上係指人靠水嘅浮力，通過身體肢體重覆嘅動作，嚮水中向前運動嘅技能。游水可以係運動或者比賽。

廣義上嘅游水可以嚮有水嘅地方進行，狹義上嘅游水可以嚮海同埋泳池進行。

游水係奧林匹克運動會嘅項目，包括蝶式、背泳、蛙式、自由式四種泳式。重有側泳同狗仔式呢啲泳式。

## [[游水運動]]好快嘅人
*美國人史畢茲
*前蘇聯同俄羅斯人波波夫
*澳洲人伊恩科比
*美國人米高菲比斯

## 睇埋
*游乾水
*浮潛
*泳衣
*泳池
葉觀楫

**葉觀楫**（），綽號「大聲葉」，60、70年代香港電台講波佬。佢喺學生時期已經幫港澳幾份報紙撰寫專欄，戰後就幫香港電台講波，亦都有喺澳門嘅廣播電台講波。

葉觀楫喺電台做足球賽直播評述嘅時候非常之投入，佢講波大聲，把「豆沙喉」（聲音沙啞）加埋佢份肉緊，講到緊張關頭時直頭連自己都會大叫歡呼埋一份，唔記得咗自己做緊現場直播出緊街；不過若果冇佢咁緊張，收音機側邊又點會有咁多聽迷？有啲入咗場睇波嘅球迷為咗想睇得精采，會帶埋部收音機去聽大聲葉講波。

葉觀楫講波生鬼，創造咗唔少詞彙，好似「醫院波」、「彈琵琶」……等等，到今時今日都重係講波嘅常用術語。

佢亦都有幫香港電台轄下嘅龍翔粵劇團演出粵劇，又喺電視劇《陸小鳳之鳳舞九天》飾演苦瓜大師，亦參演過電影《靚妹仔》及 《地下情》。

後來葉觀楫移民溫哥華，但係仍然活躍喺粵劇界同文化界，曾經擔任燕鳳鳴粵劇團嘅顧問，同埋幫《星島日報》繼續撰文。

2006年9月2號，葉觀楫喺溫哥華病死。

而葉的幼子葉耀勳 現為商業電台音樂節目「一切從音樂開始」的客席主持。
到喉唔到肺

**到喉唔到肺**，係廣東話入面嘅俗語之一，意思即係話一件唔完整嘅事令到人好吊癮、好無奈；例如：
*講故事講到最精彩嘅時候突然停咗唔講，搞到心痕痕想知道故事發展；
*睇電視或者睇電影嘅情況同上；
*一樣好味嘅食物，但係只係食到好少份量就冇晒，覺得未夠好想食多啲；
*踢足球時，想交個畀人，點知踢出去軟弱無力，個波離隊友重有一段距離（可參考醫院波）
……等等。

呢句嘢嘅出處，據聞係一啲食煙嘅人用嚟笑嗰啲唔識食煙或者扮食煙嘅人而創作嘅；嗰啲唔識食煙或者扮食煙嘅人，淨係識得吸一啖煙喺口入面，但就唔識吸落個肺度，然後就即刻噴返出嚟，俗稱「**打煙炮**」，根本就唔係食煙，只係吊住口癮；後來就借用咗為吊癮、搞到好冇癮嘅俗語。
集體回憶

**集體回憶**指對一班人對情、景、事一齊嘅回憶，亦即係指社會上對某一樣嘢嘅感受，參與某件事嘅經歷，圍繞某地方發生嘅故事嘅描述，已產生超越個人嘅記憶；而呢啲感受會幾個人化，而呢啲事多數都係大嘢，同埋啲地方通常係有好耐歷史，或者好舊嘅公眾地方；而呢啲描述係由傳媒報導。

集體回憶由英文 "" 譯過嚟，1990年代後期响香港開始應用，到2000年代中期響香港嘅傳媒差唔多日日都聽倒。

## 例
*地
**中環天星碼頭
**大牌檔
**荔園動物園
**尖沙咀鐘樓
**皇后碼頭
*事
**七一遊行
**八九民運
狗仔式

**狗仔式**係游水泳式之一，因為動作似狗仔游水嘅動作，即係同時用手向下撥水，用腳踩水。呢種係初學游水嘅細路鍾意嘅動作，不過呢種動作冇乜功效，游得唔快。

## 性
狗仔式亦指，男跪喺後面，女向前趴嘅推動嘅做愛動作；又叫「老漢推車」。
地不佬

**地不佬** (Tebrau) 係馬來西亞新山北部嘅一個區域。哩嗰地方又包括其近地不佬嘅班蘭 (Pandan)，所以哩兩區就有時一起叫做班蘭-地不佬 (Pandan Tebrau)。地不佬呢個地方就係一個界域，叫做地不佬界域 (Mukim Tebrau)。地不佬嘅北部區係歸城市理事會 (Majlis Bandaraya Johor Bahru) 管，南部區就歸新山市政理事會 (Majlis Perbandaran Johor Bahru Tengah) 管。

地不佬，又叫做陳厝港，係由陳開順喺1844年開辟嘅。輥時，呢個地方係由港主嚟種黑胡椒同埋黑兒茶。到20世紀之後，陳厝港就換做種油子樹。地不佬嘅呢道嘅住宅區喺由80年代末期開始建築嘅。

地不佬有幾道主要嘅高速公路經過呢度，包括由柏林同自巴沙古當海港鏈接喺一起嘅巴沙古當快速公路 (Lebuhraya Pasir Gudang) 同埋由新山同烏魯哋南鏈接喺一起嘅地不佬高速公路 (Lebuhraya Tebrau)，又叫地不佬路 (Jalan Tebrau) 同埋班蘭路 (Jalan Pandan)。馬來西亞嘅南北大道嘅大道南部末端由喺地不佬，同地不佬高速公路由跨線橋鏈接喺一起。

地不佬有幾個購物廣場：壹就係喺班蘭工業場 (Kawasan Perindustrian Pandan) 嗰度嘅家樂佛超霸市場 (Carrefour Hypermarket)，二就係喺德沙地不佬花園嘅 AEON地不佬廣場 (AEON Tebrau City)，三就係喺柔佛再也花園嘅壹間大人超霸市場 (Giant Hypermarket)。家樂佛超霸市場嗰道其近就係新山批發市場。地不佬又有兩間環球購物中心，壹間就係喺柔佛再也花園，另外壹間就係喺2006年開嘅班蘭分行。地不佬又有三個場業區：班蘭場業區 (Kawasan Perindustrian Pandan)，地不佬場業區1 (Kawasan Perindustrian Tebrau 1) 同埋 地不佬場業區2 (Kawasan Perindustrian Tebrau 2)。喺地不佬嘅柔佛再也花園又有一個巴士轉彎站，其近柔佛再也花園就係凸務山花園嘅鬚丹依斯邁醫院 (Sultan Ismail Hospital)。 

## 住宅區
呢哋住宅區哋係地不佬界域之間嘅住宅區，佢地用嘅郵政代碼係81100：

* 郊外嶺 (Taman Desa Jaya)
* 宏藝花園 (Taman Desa Tebrau)
* 福林園 (Taman Daya) 
* 茂奧斯汀花園 (Taman Mount Austin) 
* 柔佛再也花園 (Taman Johor Jaya) 
* 紅寶石花園 (Taman Delima) 
* 快樂花園 (Taman Gembira)
* 蘇莉雅花園 (Taman Suria) 
* 斯里班蘭花園 (Taman Sri Pandan) 
* 百合花園 (Taman Molek) 
* 實達英達花園 (Taman Setia Indah)

## 參考文獻

* 王亞福: 移民者，建築師同埋商業師P. Lim Pui Huen, Times Edition 
* 新山道路指南 (1993年出版，Liang Enterprise，by Beng San Chua) 
* AEON Tebrau City 嘅資訊
踩水

**踩水**係喺水中嘅人幫助自己浮嚮水渡嘅方法，個動作好似踩單車，踩水可以令個人停嚮同一嗰位，或者移向任一個方向。踩水只係用腳，用手幫助自己浮嚮渡嘅方法叫撥水。

大量採用踩水呢個技術嘅比賽/運動叫水球。

## 睇埋
*噤地游水
三合會

**三合會**，係講一類華人地下組織，清朝以後就有，主要活躍喺香港、澳門、台灣同埋中國大陸。亦都遍佈世界各地華人社區，例如大馬、星加坡，美加等各地嘅唐人街。

## 三合會從何而來？

### 會內傳說：西魯敘事
三合會入邊，流傳關於佢地起源嘅傳說，叫做《西魯傳》或者《西魯敘事》。大約係話，康熙年間，西魯國犯邊。福建少林嘅和尚，幫康熙去平定西魯。成功後比奸臣陷害，反而引來官府火燒少林。少林和尚只有五個死裹逃生，是為少林五祖。五祖一路被追殺，遇到後五祖，又响白鶴洞遇到陳近南，之後執到個香爐，刻有「反㳉復汨」四個字；突然出現一個手長過膝嘅少年，原來係崇禎個孫。陳近南合指一算，就响七月廿五，紅花亭結義，陳近南做軍師，以洪為姓，大家做異姓兄弟，招兵買馬，反清復明。點知一開打就輸比清兵，唯有走。去到一間寺，遇上好打得嘅主持萬雲龍，認咗佢做大佬。誰不知，過幾日萬雲龍就馬失前蹄死埋。陳近南話：原來計錯咗，清朝氣數未盡。大家都係散水，我都要返鄉下。呢首詩大家記住，日後用來相認：「五人分開一首詩 身上洪英無人知 自此傳得兄弟眾 後來相識團圓時」。

以故仔來講，《西魯傳》有好多犯駁唔通嘅地方，幾個場口都似係搬水滸同三國，應該係集體創作嘅。正常人都只當佢係神話傳說。

### 天地會起源
中國自元朝以後，民間一路都有好多秘密傳播嘅地下組織。一類係利用宗教、拜神拜佛，稱為「教」；另一類就係異姓兄弟結拜，稱為「會」。北方流行「教」，好似白蓮教、天理教、八卦教。而南方就流行「會」，好似天地會、小刀會。

**三合會，**其實係**[[天地會]]**嘅分支或者別稱。天地會到底幾時開始，邊個係始創人，一路都拗緊：有人話康熙嘅時候就有，有人話乾隆年間先有。官方第一次記載天地會，係乾隆皇帝個陣，台灣嘅林爽文造反，佢自稱係天地會大佬。之後南方各省，官府不停捉天地會。天地會就不斷改名，其中一個名就係**三合會**。佢地自稱做洪門弟子。

小說同電視創作嘅天地會，係一班讀書人同義士，情操高尚，忠誠勇毅，合力反清復明，試圖回復漢人江山。實情係，天地會、三合會嘅人，三教九流、販夫走卒居多。入會嘅目的，亦未必有咁多民族大義。以社會、經濟背境黎講，廣東東部，由潮州惠州，去到福建漳州泉州一帶，地勢多山，交通阻隔，所謂「山高皇帝遠」。明朝以後，呢一帶都係民風強悍好鬥。同鄉唔同姓，甚或者係同姓但唔同房，郁啲都拎架生互片。打完之後覆戳，週而復始。冧友官府都唔理。大姓人多恰細姓人少，細姓就聯合一齊，斬雞頭，燒黃紙，滴血為盟做異姓兄弟，同大姓對抗。後來演變成為入會，跟大佬，交咗會費，斬雞頭燒黃紙，滴血起誓，就係兄弟「自己友」。比人恰，或者去恰人嘅時候，都可以拖馬。呢種就係「結會」嘅起源。清朝初時人口唔多，去到乾隆中葉，人口增長快過土地，廣東同福建，好多農民冇田冇地，要離開鄉下，入城謀生；做小商販、苦力、或者係道士、和尚、乞兒之類嘅游民。佢地就更加有需要靠「結會」，埋堆自我保護。入會嘅人，多數都冇話造反，更加唔會想恢復一個唔知亡咗幾耐嘅明朝。更多數係怕比人恰，希望有啲互助而入會。亦有入會嘅，本身就係想持住人多，去收保護費、綁票勒索，或者一齊去打劫。當社會上生活唔到嘅人越來越多，就越多同官府對抗，「反清復明」，「順天行道」 呢一類口號，正好啱結會時用來搶人才。於是有啲識字嘅窮秀才，穿鑿附會，左抄右比，製造傳說。天地會，就係呢種環境之下，自乾隆年間嘅福建漳州一帶，向外傳開。去到嘉慶、道光年間，各種名目嘅「會」好似雨後春荀，傳到成個廣東廣西都係。成為無人不知，無處不在，官府越禁越烈嘅「會匪」。

#### 點解叫三合會？
乾隆皇帝五十一年，天地會林爽文响台灣造反。一年後被福康安平定咗。自此以後，「天地會」成為嚴打對像。天地會不論首從，一律可以斬立決。於是各地嘅天地會，紛紛改名；三合會呢個名，就係嘉慶年間開始出現。其他類似源自天地會嘅名，仲有**三點會、靝𪒉會**等等。天地會內部，通常都自稱「洪門」。去到道光年間，廣東、廣西一帶嘅天地會，多數都係叫三合會。

至於何謂三合？有人話係「天地人」三合：「人於天地中」，暗示係天地會。亦有人話係「三河合水」。天地會嘅一首門詩：「地震高崗 一派溪山清水秀 門朝大海 三河合水萬年流」。天地會發源地，雲霄高溪鎮，前面真係有三條河合水。另一種講法，「三合會」來自「三點會」。「三點」係來自「洪門」個「洪」字。仲有講法，話三合係「儒釋道」三結合。

## 三合會背語
三合會係秘密組織，有一套特別詞語，只係會員聽得明，以免外人識破。呢啲就叫做背語。後來聽得多，好多街坊都識，用埋一份；有啲仲上咗電視，拍埋電影，通哂天，變成全部人都講。例如： 

**披** 即係 衫

**底橫** 即係 **底褲**  

**超** 即係 **眼、眼鏡**

**蛋** 即係 **手錶**

**老毛** 即係 **利是**

**輪** 即係 **電話**

**鏹** 即係 **煙仔**

**耕砂** 即係 **食飯**

**羊牯、老襯** 即係 **非會中人**

**老表** 即係 **同門中人**

**車頭** 即係 **探員**

**條女** 即係 **女朋友**

**條菜** 即係 **發生咗性關係嘅女朋友**

**柳記** 即係 **獄警**

**𣁽** 即係 **外國人**

**桂枝** 即係 **香**

**桂枝仔** 即係 **香港人**

**二五仔** 即係 **叛徒**

**斜牌** 即係 **妓女**

**爆江** 即係 **流血**

**受靶** 即係 **坐牢**

**開片** 即係 **打架**

**架生** 即係 **武器**

**笠** 即係 **打劫**

**冧友** 即係 **殺人**

**報串** 即係 **報案**

**着草** 即係 **走路**

**蒲頭** 即係 **現身**

**入冊** 即係 **入獄**

**臭格** 即係 **拘留所**

**堅** 即係 **真**

**流** 即係 **假**

**賴野** 即係 **失手**

**淆底** 即係 **恐懼**

**架步** 即係 **落腳點**

比較少人用嘅背語：

**洗濕個頭** 即係 **入咗會成為會員**

**死過未？** 即係 **入咗會未？**

**大底、三及第** 即係 **職員 (棍、扇、鞋)**

**過底** 即係 **轉會**

**過面** 即係 **轉同會另一大佬**

**衫仔** 即係 **會簿**

**五件頭** 即係 **風、流、寶、印、招詩**

**朱、雷、昂、癬、揸、龍、吉、鮑、彎、披** 即係 **一、二、三、四、五、六、七、八、九、十**

中國大陸曾經有試過肅清黑社會。50年代初嘅鎮反，殺咗幾十萬人，拉咗幾百萬人。大陸嘅三合會唔係打靶就係捉咗去勞改。所以喺改革開放之前，黑社會曾經一度喺中國絕跡；後來開放之後，黑社會就慢慢喺大陸重現。不過呢類「黑社會」，已經唔係二百年前留傳落黎嘅三合會。

現時香港有大約57個活躍嘅三合會組織，當中有好多嘅規模其實唔係好大；比較大嘅計有新義安、和勝和同十四K……等等，佢哋多數都係從事犯罪嘅社團組織。三合會嘅規模，等同於西方嘅黑手黨。主要從事販毒、洗黑錢、走私、非法賭博、賣淫、偷車、收保護費……等等。今時今日唔少收入係靠翻版貨，好似軟件光碟，鐳射唱片同埋電影光碟。佢哋亦都會將唔見得光嘅錢用來投資喺正當行業上面，令到啲錢可以變成光明正大嘅流動資金，以避開廉政公署或者警方商業罪案調查科嘅追查，個過程喺黑道術語入面叫做「漂白」。
青衣門

**青衣門**，香港一海門，洋面夾喺新界大陸荃灣一邊，同青衣一洲之間。英人叫佢做，可以譯成**藍巴勒海峽**，亦都有**青衣海峽**之名。最闊嘅位有九百米。

因為藍巴勒海峽喺維多利亞港嘅範圍，所以亦都受到保護海港條例規管。法例規定維港範圍內唔准游水，所以市民唔可以喺藍巴勒海峽游水。

## 名

青衣門，故名意義，青衣對出海面有如門。海面窄處，水上人稱門。

英文，個名源自 1884 至 1907 年服役嘅軍艦藍巴勒號（HMS Rambler），喺探測香港海港水深同繪製航海圖嘅貢獻。

## 地理

青衣門，夾喺新界大陸同青衣一洲之間，兩岸有山做屏風。大陸有大帽山等山，青衣亦都有青衣山等等嘅山，船艇可以避風。加上原本兩岸多海灣同淺灘，以前嗰陣時水上人都會避風修船。

青衣門好似曲尺咁，北面成東西向，東面呈南北向，中間屈過荃灣。洋面由青衣西北面入，迎向馬灣、雞踏門、急水門、龍鼓水道，洋面北面近大陸汀九處起，過荃灣，過牙鷹洲門仔塘後屈折，再過青衣塘，過青洲，到擸𢶍灣、春花洋出。出面海面有芒洲。如今荃灣，門仔塘、青衣塘，全部填為地。春花洋兩岸，填窄如水道，青衣門今下要到昂船洲西面至出到。

古時船多數過急水門，或者現今大船過雞踏門，青衣門並非主要航道，多數入青衣門各處，先至會行。

## 史
青衣門古史上所載唔多。多數記載都有關荃灣，荃灣原名淺灣，大明《粵大記》海圖有記，就喺青衣門北面，原本係大海灣，灘地淺。由於水上人多，而同陸上人交易，荃灣變為墟市。而鄉人亦都填海造地，種米，叫做鹹田。

一八四一年，英國殖民香港。人口開始增加，而糧食嘅需求因為咁慢慢增多，荃灣靠近香港之城，墟市繁盛，農人種養唔同食品，水上人運到城中買賣，青衣門係必經之路。

一八六〇年，英人攞到九龍半島。一八九八年，大清租借新界畀英國，擴展香港同九龍，起青山公路，荃灣墟市擴大，紛紛填海造地，灘地變鬧市。

到二十世紀六十年代，中國大量難民逃難去香港，香港人口暴增，必要大興土木，開山填海，青衣門日漸收窄，尤其為荃灣新市鎮同葵青貨櫃碼頭。荃灣固然有填海，而葵涌一邊，本為鄉郊擸𢶍灣，率先填平，一直到青洲芒洲，七十年代完成。自始青衣門，就無咗擸𢶍灣出口。葵涌填地填到去荔枝角灣。青洲同荔枝角灣，變成葵涌貨櫃碼頭。擸𢶍灣填地，日後變成葵芳同葵興。青洲到荃灣海邊，就變成避風塘。而擸𢶍灣水上人，就搬到青衣塘、門仔塘。

一九七二年，青洲同青衣洋面，開始起青衣大橋，到一九七四年完工。此為青衣門第一條大橋。

到八十年代，又再拓展荃灣新市鎮，輪到青衣洋面填海，青衣塘、門仔塘填平，青衣東岸拉成直綫。青衣門又收窄。

到九十年代，貨櫃碼頭要拓展，起公園，船廠等，填平荔枝角灣，美孚新邨對出洋面，填到昂船洲。之後再填埋青衣東南岸，做貨櫃碼頭，春花洋收窄，青衣門伸到去昂船洲對出。貨櫃碼頭，亦改名葵青貨櫃碼頭。此時青衣門上，有好多條橋落成，第一青衣北橋。之後興建高速公路同鐵路，要通去新建赤鱲角機場。汀九橋、青荔橋、長青橋，紛紛落成。而青衣大橋要重修，再起多條葵青橋。

到二十一世紀，青衣門南端，昂船洲同青衣南灣之間，要起高速公路，又起多條昂船洲大橋。

## 交通

舊日有渡輪，荃灣同青衣各有碼頭，分別係荃灣碼頭，青衣碼頭，來往兩地同中環。因為起咗多條大橋，搭車交通方便，渡輪無法競爭，之後停航。

青衣門上面行車大橋六條，同鐵路橋一條，駁通兩岸：
* 青衣大橋，又叫青衣南橋
* 青荃橋，即係青衣北橋
* 汀九橋，連埋青衣島同埋屯門公路同大欖隧道
* 長青橋，係葵青公路（三號幹綫）一部份，通去長青隧道 
* 葵青橋，即係青衣複制南橋
* 昂船洲大橋，連住青衣島同昂船洲
* 青荔橋，港鐵用
喪事

**喪事**係處理一個人死之後嘅事，因為唐人喪事尚白，所以又叫**白事**。喪事最重要部份叫**喪禮**、**葬禮**或者**殯儀**，係一種社會儀式，正式標誌一個人嘅死，亦係處理屍體嘅儀式。世界各地都有唔同方式辦喪事。

## 喪事業界

做喪事服務業嘅生意叫做殯儀業。殯儀業包括棺材鋪、殯儀館、紙紮鋪、墳場、骨灰龕、花園撒灰、海上撒灰、中台港同環球跨境運屍服務、寵物善終、非牟利團體善終服務、喪親輔導、骨灰晶石等。
### 濫收津貼費用爭議
據2019年消費者委員會嘅調查，香港嘅殯儀服務收費落差大，透明度低。殯儀服務費由7980蚊至56800蚊都有。呢啲費用包括唔同嘅套餐服務如道教、佛教、冇宗教儀式等，具體收費因服務內容同儀式嘅繁簡而異，「套餐」只係營銷手段。有啲院出或直出服務，可能10000元已可辦妥，但會按殮葬費津貼嘅最高金額收取服務費。某啲殯儀佬會將最平套餐加價到補助金額上限，收費情況係無分一般私營，或教會中人成立機構，甚至打住慈善團體嘅名義都會噉樣索價。2024年初，社會福利署綜援殮葬津貼已調整到17180元。

### 商品化同「風光大葬」宣傳
2018年時有報導指，殯儀服務嘅收費問題存在已久。當年平均殮葬花費約3萬港元，而綜合社會保障援助計劃相關津貼只有14910元，甚至有業界要求家屬借財仔都係必要嘅。政府會調整綜援計劃下嘅殮葬費津貼，有個港幣16790元嘅記錄。

## 睇埋
*《舒伯特聖母經》，一首喺歐美好受歡迎嘅喪體歌。

## 參考
棺材

**棺材**係載死人嘅箱，文言叫做**棺**。亦都叫**靈柩**，**四塊半**，**棺木**唔同嘅名。一般用木造，亦有銅，鐵，鉛，石，水晶，紙造嘅。棺材外層叫做**棺槨**。

載咗死人嘅棺材方便做喪事、運送、同埋葬或火化。

入棺時間係嚮證實死咗就入得。等前七，會放嚮停屍間，擇吉日做法事。嚮以前有錢人入棺可能嚮屋企，樓上連人帶棺抬落樓，要搭棚，排場都好宏偉。

## 名嘅由來
因為棺材同官財同音，有升官發財之意，係唔係因為對死嘅忌諱，定或其他原因，所以棺材點解叫棺材，就有待考証。
馬灣海峽

**馬灣海峽**（），古稱**鷄踏門**或者**鷄閘門**，係香港青衣島同馬灣之間嘅海峽。海峽南北向，北端近汀九處同藍巴勒海峽連住。西面馬灣南北端連住汲水門，向西通去龍鼓水道。東面就經藍巴勒海峽去到荃灣同葵涌。南面就係維多利亞港西區停泊區。

海峽之上就係香港名勝青馬大橋，搭住青衣島同馬灣。西接汲水門大橋去大嶼山，東接青衣島去元朗或者九龍。
蒲來

**蒲來** (Pulai) 係馬來西亞柔佛州嘅一個界域，係喺新山縣新山市政理事會 (Majlis Perbandaran Johor Bahru Tengah) 嘅轄區之間。佢向東隔住新山，向北隔住士乃，向北隔住笨珍縣同埋南洋桐，向南隔住丹宗古幫 (Tanjung Kupang)。佢主要嘅小鎮/住宅區有振林山 (Gelang Patah)，柏嶺同埋港腳蒲來。

位於喺柏嶺花園嘅柏嶺購物廣場 (Perling Mall) 係蒲來唯壹嘅購物廣場。同時，同新加坡鏈接喺一起嘅馬來西亞第二通道就啱啱通過蒲來。第二通道又有同柏嶺由一個跨線橋連出去。蒲來河 (Sungai Pulai) 嘅來源就位於喺振林山嗰道。

## 住宅區
* 安樂市 (Taman Selasa Jaya)
* 柏嶺花園 (Taman Perling)
* 江加蒲來新村 (Kangkar Pulai)
* 新山花園 (Taman Damai/Taman JB)
## 參考文獻
* 董事嘅名同埋 TCSB, VBSB and FESB 嘅主要活動
* 柏嶺購物廣場
班蘭

**班蘭**可以係：
* 斑蘭，一種植物。
* 地不佬，有時叫做班蘭-地不佬，係馬來西亞新山北部嘅一個區域。
義莊

**義莊**，莊一種，暫時存放棺材嘅地方。古時有所謂落葉歸根，若果離鄉，而客死異鄉，按照習俗會返鄉下安葬。

早年華人從中國內地來香港，或到海外打工，大都希望死後能夠返鄉下安葬，嚮後人為先人搵到墓地安葬之前，義莊就提供靈柩或骨殖暫時擺放嘅地方。亦有客死異鄉嘅，搵唔到屋企人只好暫放義莊入面，或者窮到無以為殮，先放響義莊再搵其他辨法。 

## 起源
有說大宋有范氏義莊，由范仲淹所設。
燒炭自殺

**燒炭自殺**，或者就咁叫**燒炭**，係香港1997年之後流行嘅新自殺方法。之後就傳到澳門、華南、台灣等世界各地華人社區。

想自殺嘅人會將一間房所有門窗閂晒，造成一個密室。然後響房將燒烤炭點着，等佢燒嘅時間消耗房裏面氧氣。由於房裏面嘅氧唔夠，炭消得唔完全，就產生大量一氧化碳。人吸咗一氧化碳之後，紅血球表面就畀一氧化碳分子黐住，等佢無辦法帶氧分子。咁最後個人唔係一氧化碳中毒就係缺氧而死。

## 起源
1998年11月，一位中年女人自創燒炭自殺，將自己同燒烤爐封響沖涼房裏面。由於呢種方法之前，未有先例，相信係女死者以佢化工背景自創。因為咁，呢種自殺方法引起好多報紙大幅報導，令到好多模仿以呢種方式自殺。更適逢1997年後香港經濟低潮，有唔少人失業兼負債纍纍，以呢種方式自尋短見。結果短短兩個月就成為香港第三多人用嘅自殺方法，排響跳樓同吊頸之後。到咗第2001年，呢個方法多人用到變咗第二位。由於各傳媒咁樣繪形繪聲報導，大陸、台灣、日本都有唔少人仿效。

在燒炭自殺普及之後，就有父母要仔女陪葬，趁仔女睏緊覺就開爐燒炭。

## 流行原因
除咗因為有好多傳媒詳細報導之外，令到好多人知道點用呢個方法之外，另一個原因係唔少人認為呢個方法，唔使好似跳樓、割脈咁面對痛苦同恐懼咁死，唔似跳樓、開煤氣後果影響咁多人。由於過程之中自殺者會無氣呌好痛苦，通常佢哋都會食藥或者飲酒令到自己麻醉、昏睡。

## 後果
好多燒炭但係唔死嘅人，都要深切治療。事實上缺氧會令到腦部受損，救返後部份身體機能可能會恢愎唔到。

法律上自殺已經係罪。如果父母自殺不成，仔女死咗嘅話，有可能畀人告謀殺或誤殺。

## 社會影響
新嘅自殺方法引起社會關注想自殺嘅原因。由於燒炭自殺所以而家嘅香港市面上賣嘅炭都寫有求助電話同標語。

## 出面網頁
*Charcoal-burning suicide in post-transition Hong Kong